Fahamkan Bagaimana Pengusaha Stesyen Minyak Boleh Rugi Bila Harga Minyak Turun

Encik Abdul Rahman adalah pemilik stesyen di sebuah pekan kecil.

Setiap minggu lori penghantar bekalan minyak akan menghantar 10000 liter ke stesyennya. Walaupun begitu selalunya anggaran stesyen minyak Encik Abdul Rahman mampu jual dalam seminggu adalah 8000 liter. Pengusaha syarikat minyak juga memberi syarat yang kuota penghantaran 10000 liter minyak perlulah diterima dan wajib diambil oleh stesyen Encik Abdul Rahman.

Bagi setiap liter yang dijual, Encik Abdul Rahman akan mendapat keuntungan sebelum tolak kos 12 sen. Kadar 12 sen itu pula sudahpun ditetapkan kerajaan Malaysia melalui sistem yang digunapakai.

Pada minggu pertama bulan itu, harga minyak pasaran untuk pengguna adalah RM2.21 sen satu liter. Bekalan 10000 liter dibeli oleh Encik Abdul Rahman dengan harga jualan pemilik stesyen pada harga RM2.09 satu liter. Dia menjual 8000 liter pada harga RM2.21 dan untungnya pada minggu itu adalah RM960.

Pada minggu kedua, harga minyak pasaran turun kepada RM2.11 sen satu liter. Bekalan 10000 liter dibeli oleh Encik Abdul Rahman dengan harga pemilik stesyen pada harga RM1.99 satu liter. Dia tetap berjaya menjual 8000 liter minggu itu, pada harga RM2.11 dan untungnya pada bulan itu tetap RM960, berdasarkan keuntungan 12 sen satu liter.

Bagaimanapun, oleh kerana dalam 8000 liter yang dijual itu, termasuk juga baki 2000 liter minyak minggu lepas yang dibeli dengan harga RM2.09 seliter yang kini terpaksa dijual dengan harga RM1.99, Encik Abdul Rahman mengalami kerugian 10 sen untuk setiap liter, berjumlah RM200 bagi 2000 liter.

Kerugian itu menyebabkan untung beliau pada minggu itu tinggal RM760 kerana terpaksa mengambil kira kadar kerugian yang terpaksa ditanggung akibat penurunan harga minyak.

Encik Abdul Rahman pening memikirkan berapa lama boleh dia kekal meniaga, apatah lagi dialah satu-satunya pengusaha stesyen minyak di kampung itu.

Saya harap penjelasan ringkas ini membantu menerangkan bagaimana pengusaha stesyen minyak boleh mengalami situasi rugi jika harga minyak turun sebab ramai yang nampak masih keliru.

Sebagai pengguna, memang kita akan pegang persepsi yang pengusaha ni akan cuba pertahankan kepentingan mereka tapi kalau boleh janganlah lupa, jika sedikit pengusaha stesyen minyak, kita pun akan menghadapi kesukaran nak mendapatkan minyak.


Perlukah umat Islam menunggu kedatangan Al-Mahdi?

Banyak tersebar khabar angin bahawa al-Mahdi telah diturunkan ke bumi, dan mulai ada pengikut yang telah berbai'ah dengannya. Adakah dakwaan ini benar?

Hadis tentang Al-Mahdi adalah hadis yang diriwayatkan dari Nabi Muhammad, dirawikan sekitar 20 sahabat Baginda. Hadis tersebut ada menyatakan bahawa suatu masa nanti akan muncul seorang pemimpin adil di akhir zaman. Bahkan Rasulullah juga ada menyebutkan ciri-ciri Al-Mahdi dalam beberapa riwayat hadis, baik hadis sahih, hasan atau bahkan dha`īf.

Al-Mahdi bernama Muhammad bin Abdullah, beliau adalah cucu cicit Rasulullah melalui jalur Hasan bin Ali. Al-Mahdi akan muncul di akhir zaman, dengan ciri-ciri tertentu. Beliau akan menyebarkan keadilan kepada seluruh bumi, menyatukan umat Islam dan berjihad di jalan Allah. Ini menunjukkan bahwa al-Mahdi bukanlah seorang Nabi yang diberi wahyu.

Beliau hanyalah manusia yang Allah Takdirkan untuk menyatukan umat Nabi Muhammad, berjihad dan menetapkan keadilan serta kebenaran di alam ini.

Al-Mahdi bukanlah tokoh yang wajib kita tunggu. Sesungguhnya tambahan gelar “al-Muntadzar” (yang ditunggu) pada Al-Mahdi bukanlah termasuk sebagai pegangan Ahli Sunnah Wal Jamaah. Kita tidak pernah diperintah untuk menunggu Al-Mahdi bahkan sesiapa pun.

Rasulullah telah mengingatkan kita tentang banyak tanda-tanda kiamat yang telah terjadi atau bakal terjadi. Tanda kiamat ini ada tiga: Kecil, sederhana dan besar. Kita wajib beriman kepada semua sabda baginda tentang tanda kiamat. Namun kita tidak wajib menunggu satu pun tanda kiamat. Tetapi kita wajib belajar, mengajak manusia kepada Allah, melaksanakan perintah dan meninggalkan larangan-Nya.

Saya tegaskan lagi bahawa kita tidak perlu tunggu Al-Mahdi, namun ketika Al-Mahdi telah benar-benar ada, maka ia adalah salah satu tanda besar kiamat.

Ciri-ciri Al-Mahdi yang patut kita pegang adalah, Allah akan menyatukan hati seluruh umat Rasulullah pada al-Mahdi sehingga mereka semua sepakat dan tidak ada satu pun yang berbeza pendapat tentang beliau (saat itu).

“Al-Mahdi” bukanlah hal yang boleh dianugerahkan sesiapa atau disalah gunakan. Sepanjang sejarah umat Islam telah muncul lebih dari 150 orang yang mengaku al-Mahdi. Bahkan ada individu bernama Muhammad bin Abdullah mengaku al-Mahdi, sehingga mampu mendirikan kekuasaan dan pemerintahan. Misalnya Muhammad bin Abdillah bin Tumart, dari Morocco, yang berjaya membina empayar kerajaan al-Muwahhidin. Ada juga yang menang dalam banyak perang, seperti Muhammad bin Abdillah al-Mahdi al-Sudani. Begitu juga seterusnya. Tidak satu pun diantara mereka yang benar-benar Al-Mahdi.

Kesimpulannya, kita tidak menunggu sesiapa pun. Al-Mahdi adalah tanda kiamat yang telah dikhabarkan oleh Rasulullah. Jika kita hidup pada zaman kemunculan Al-Mahdi, maka bersyukurlah. Namun jika tidak pun, kita tetap juga perlu bersyukur. Sesungguhnya Ahli Sunnah tidak menunggu ketibaan Al-Mahdi, maka kita tidak boleh terlalu memikirkan dan menunggu kedatangan al-Mahdi.


Dragon's Breath, Cili Paling Pedas Sehingga Boleh Membunuh

Seorang chef telah menghasilkan cili paling pedas di dunia, sangat pedas sehingga boleh membunuh anda!

Dinamakan "Dragon's Breath", cili ini digunakan untuk rawatan kesihatan iaitu sebagai anaesthetic. Hal ini disebabkan minyak yang terhasil daripada cili ini terlalu kuat sehingga boleh menyebabkan kulit kebas.

Mike Smith daripada St. Asaph di Utara Wales telah terlibat dalam aktiviti yang berkaitan dengan cili dan sayur-sayuran selama 7 tahun.

Cili ini diukur pada 2.48m lebih pada skala Scoville dan boleh menyebabkan kejutan anaphylactic kepada mereka yang memakannya; saluran pernafasannya akan merasa pedih seperti terbakar dan menutup saluran pernafasannya.

Untuk membandingkan skala itu, askar Amerika Syarikat menggunakan pepper spray yang digunakan pada skala 2m Scoville.

Smith mengatakan beliau tidak pernah makan cili "Dragon's Breath" itu namun pernah mencuba meletakkan lidahnya pada cili ini dan akibatnya, dia merasa pedih yang amat sangat pada lidahnya.

Cili ini telah dihasilkan dengan kerjasama Universiti Nottingham Trent untuk kegunaan perubatan. Hal ini kerana ramai pesakit alergik dengan anaesthetic dan dengan menggunakan minyak dari cili ini, ia boleh digunakan sebagai ubat kebas.

Cili ini juga perlu diletakkan di dalam bekas yang tertutup kerana kepedasannya.


5 Sebab mengapa ketawa itu menyihatkan badan

Sudah pasti anda mempunyai seorang atau ramai rakan yang mudah terhibur dan bergelak ketawa meskipun terhadap perkara-perkara yang remeh atau kecil bukan? ataupun anda adalah salah seorang yang tergolong di dalam kategori tersebut? Jika ya, tahukah anda bahawa perkara tersebut adalah sangat baik untuk diri anda kerana ketawa dapat menyihatkan tubuh badan kita.

Bak kata pepatah inggeris, “laughter is the best medicine". Kini, perkara ini terbukti kerana menurut kajian, orang yang kurang ketawa cendderung untuk menghidap penyakit berbanding dengan mereka yang kerap ketawa.

Menurut Dr. Gulshan Sethi, ketawa akan mengaktifkan ketenangan dan kesenangan di dalam badan anda. Ia ibarat seperti anda sedang melakukan senaman walaupun pada hakikatnya anda tidak berganjak pun dari tempat duduk anda.

Kajian menunjukkan bahawa ketawa dapat mempercepatkan proses penyembuhan penyakit, dan ketawa juga boleh berjangkit kepada orang lain.

Penemuan neuron yang dikenali sebagai mirror neuron merupakan salah satu bukti bahawa ketawa boleh berjangkit. Sebagai contoh, secara automatiknya, anda akan tersenyum apabila anda terlihat seseorang yang berada di hadapan anda tersenyum melihat anda.

Ketika anda berasa lemah semangat atau seperti kehilangan motivasi, anda haruslah mencari seorang rakan yang dapat bergelak ketawa bersama anda. Hal ini demikian kerana, apabila teman rapat anda ketawa dan bergembira, otak anda akan berfungsi untuk bertindak balas terhadap humor dan ia akan menimbulkan perasaan senang dan anda akan berasa tidak tertekan.

Ketika anda ketawa, proses pengucupan otot berlaku dengan pantas dan ia membantu pengaliran darah dan oksigen ke dalam tubuh badan anda. Perkara ini akan membantu merangsang jantung dan hati anda untuk mengeluarkan hormon endorfin bagi membantu anda berasa lebih tenang dari segi fizikal dan emosi.

Menurut kajian daripada Indiana State School of nursing, ketawa dapat meningkatkan jumlah sel pembunuh semula jadi yang dapat melawan sel-sel kanser di dalam badan.

Daya tahan diri merupakan satu kebolehan untuk melihat sesuatu kegagalan dari sudut yang positif, seperti seseorang yang gagal menganggap itu sebagai satu halangan dan cabaran untuk menempa kejayaan. Bagi mereka yang mempunyai daya tahan diri yang lemah, mereka akan menganggap kegagalan sebagai penamat kepada usaha mereka.

Kemurungan dan kesedihan merupakan satu perkara yang menhantui hidup kita. Pelbagai perkara boleh menjadi faktor kepada kemurungan dan kesedihan. Sebagai contoh, seorang isteri yang kematian suaminya, kegagalan dalam peperiksaan mahupun dibuang kerja oleh majikan akan menjadikan seseorang itu sedih dan berada dalam kemurungan.

Oleh itu, bagi membantu anda utuk mengatasi kemurungan, ketawa merupakan ubat yang paling efektif. Ketawa dapat melupakan anda daripada kesedihan yang melampau dan ia dapat membantu anda untuk memandang terus ke hadapan.


Hilangkan rasa pijar/panas tangan setelah memegang cili dengan tips ini

Rasa pijar tangan akan selalunya berlaku selepas anda memotong cili, menumbuk cili atau buat apa-apa yang bersentuhan tangan dengan cili pasti tangan anda akan rasa macam panas , pedih ataupun ia lebih dikenali sebagai pijar. Memang rasa tidak senang duduk apabila tangan rasa berpijar. Ada orang yang mempunyai kulit yang agak sensitif, tersentuh cili pon sudah membuat tangan terasa pijar. Kalau tangan dah rasa pijar jangan pula ada yang nak tenyeh mata, nanti tak pasal-pasal pula meleleh air mata pedih.

Disini terdapat cara atau petua untuk hilangkan rasa panas atau pijar tangan ini. Setelah dibuat carian dan kajian yang terperinci, maka terdapat  tiga cara atau petua untuk menyelesaikan permasalahan yang kerap terjadi kepada orang dapur. Rasa tangan pijar/panas boleh dihilangkan atau dikurangkan melalui cara berikut.

Petua yang pertama adalah panaskan tangan di atas api. Apa yang perlu anda buat adalah dengan membuka api dapur dan panaskan sekejap tangan anda. Jangan letak tangan anda dekat sangat dengan api takut terbakar pula nanti. Selepas tangan terasa panas, buka paip air di sinki dan basuh tangan anda dengan air dan sabun.

Cara yang kedua adalah dengan  merendam tangan anda didalam air garam. Sediakan satu bekas air yang berisi garam. Rendam tangan anda sehingga rasa pijar itu kurang atau hilang. Selepas itu angkat tangan dan bilas tangan anda dengan air biasa.

Tips yang terakhir adalah dengan cara meramas-ramas atau mengenggam beras selama beberapa minit. Genggam beras sambil meramas-ramas ia sehingga rasa pijar itu berkurangan. Jika tangan ada sudah berasa selesa, basuh tangan anda dengan air. Anda akan rasa pijar pada tangan sudah tiada.

Selamat mencuba petua ini, kalau boleh kongsikan petua ini dengan rakan-rakan yang lain.


Benarkah rambut dan janggut jadi lebih lebat selepas dicukur?

Kebiasaannya bila ada rakan yang berambut jarang-jarang, anda nasihatkan supaya dia cukur botak terus kepala. "Nanti rambut kau tumbuh lebat, confirmed!" kata anda.

Sejauh manakah kebenaran fakta ini? Mari kita kupas dengan lebih lanjut.

Perkara utama yang kita perlu fahami ialah pertumbuhan rambut bermula di bawah permukaan kulit di bahagian dermis. Di sini terdapat tiub kecil yang dipanggil folikel rambut. Ia diibaratkan lubang kecil di tanah yang anda korek untuk menanam benih tanaman.

Folikel inilah yang menentukan warna rambut, konsistensi dan ketebalan. Orang yang mempunyai janggut lebat misalnya, mempunyai bilangan folikel yang banyak di kawasan muka. Faktor yang mempengaruhi folikel adalah genetik, hormon dan usia seseorang. Anda tidak boleh meningkatkan bilangan folikel melainkan anda menjalani pembedahan transplan atau memakan pil hormon.

Trend lelaki zaman kini dilihat semakin obses dengan bulu di wajah. Kelahiran jenama-jenama pomade terkenal membuatkan ramai lelaki menginginkan misai dan janggut yang lebat. Setiap hari cubaan mencukur dilakukan untuk mendapatkan bulu yang 'banyak' dan 'lebat' di muka.

Tapi, tahukah anda, mencukur hanya menampakkan bulu anda macam lebat sahaja? Hal ini demikian kerana sifat fizikal rambut atau bulu yang tirus di penghujungnya. Apabila anda bercukur, anda hanya memotong bahagian hujung yang tirus itu dan menampakkan bahagian rambut yang lebih tebal. Walaupun stubble yang terhasil kelihatan seperti lebih tebal, sebenarnya ia hanyalah satu ilusi.

Bagi mereka dengan genetik yang tidak berbulu lebat, anda tidak akan boleh mendapatkan kumis atau janggut semula jadi dengan bercukur seperti rakan anda yang mempunyai keturunan berasal dari tanah Arab atau India, misalnya.

Seperti analogi folikel sebelum ini, ia mungkin berkait rapat dengan tanaman dan tumbuh-tumbuhan. Proses pemangkasan akan merangsang pertumbuhan dahan-dahan baru. Mungkin manusia fikir bahawa ia juga akan merangsang pertumbuhan bulu dan rambut.

Itu ternyata sama sekali tidak akan berlaku kerana rambut manusia tidak akan tumbuh bercabang seperti pokok bunga mawar. Setiap helaian akan tumbuh daripada satu folikel. Sekiranya anda nampak seperti 2-3 helai bulu keluar daripada lubang yang sama, kesemua helaian itu sebenarnya masih dihasilkan oleh folikel berasingan. Namun, ia muncul melalui satu ruang yang sama sahaja.

Ya, tidak dinafikan menyimpan jambang itu merupakan salah satu sunnah Rasulullah S.A.W. tetapi sebenarnya ada juga penjelasan psikologi di sebaliknya.

Sesetengah orang percaya mempunyai bulu di wajah membuatkan lelaki kelihatan lebih menawan dan menarik minat wanita. Akan tetapi, beberapa tinjauan yang dibuat mendapati sebenarnya wanita bukanlah lebih cenderung menyukai lelaki berjambang. Ia hanya bergantung kepada pilihan peribadi.

Satu tinjauan yang dibuat pada tahun 2012 mendapati wanita lebih menyukai lelaki yang mempunyai light stubble untuk dijadikan teman hidup berbanding mereka yang berjambang penuh. Ini disebabkan lelaki dengan jambang lebat dilihat sebagai lebih agresif, nampak jauh lebih tua dan matang.

Kenyataan ini jugalah menyebabkan lebih ramai lelaki suka menyimpan jambang.

Dalam satu tinjauan lain, pakar-pakar telah membuat kesimpulan bahawa lelaki berjambang mampu menakut-nakutkan lelaki lain atau pihak lawan. Jambang yang tebal dan lebat akan membuatkan seseorang lelaki kelihatan lebih besar dan menggerunkan. Ia seakan-akan satu karisma baru yang wujud dan ditonjolkan berbanding semasa ketiadaan jambang.


Bola Sepak dalam bahasa inggeris Football atau Soccer? Yang mana satu betul?

Bola sepak, sukan paling popular di zaman ini. Dimainkan di lebih 200 buah negara oleh segenap peringkat umur. Di sesetengah tempat, ianya dikenali dengan nama football. Di sesetengah tempat yang lain pula, ia dikenali dengan nama soccer.

Mengapakah wujudnya perbezaaan istilah ini, walaupun kedua-duanya merujuk kepada suatu sukan yang sama?

Pada tahun 1860an, terdapat pelbagai jenis sukan yang melibatkan bola dimainkan di England. Boleh dikatakan kesemuanya dikenali dengan nama football. Pada 26 Oktober 1863, beberapa pasukan di sana berkumpul dan bersetuju untuk menyelaraskan dan menggunakan suatu peraturan permainan yang seragam untuk permainan football mereka. Untuk membezakan mereka daripada sukan football lain yang dimainkan pada masa itu, mereka menamakan sukan ini sebagai 'Association Football'.

Di dalam percakapan seharian mereka, remaja di sana suka menggunakan akhiran 'er' untuk menggambarkan ahli sukan dan sukan yang dimainkan mereka. Pemain Rugby Football digelar dengan nama 'rugger'. Atas sebab yang sama, pemain Association Football dikenali dengan nama 'assocer'. Lama kelamaan ianya dipendekkan menjadi soccer dan kadangkala soccer football.

Pada asalnya, permainan Soccer Football dan Rugby Football ini hanya dimainkan oleh golongan atasan. Lama kelamaan, ianya tersebar dan dimainkan oleh segenap masyarakat. Namun begitu, Rugby Football kurang dimainkan oleh golongan bawahan. Atas sebab popularitinya yang semakin meningkat, akhir nama football sahaja digunapakai untuk melambangkan soccer football.

Sukan football ini kemudiannya tersebar ke serata dunia. Apabila tiba di negara-negara yang sudah mempunyai sukan football mereka sendiri, contohnya Amerika Syarikat dan Kanada, ianya mengakibatkan sedikit kekeliruan. Atas sebab itu, di negara-negara ini, istilah soccer digunakan untuk sukan bola sepak yang disukai ramai ini untuk membezakannya daripada sukan football negara tersebut, contohnya American Football.

Nah..sekarang anda sudah tahu kenapa istilahnya begitu..jangan lupa SHARE dengan kawan-kawan anda yang juga peminat bola sepak atau dengan boyfriend atau suami anda yang hantu bola.


Ini solusi saya dalam bergaul dengan Arab Mesir yang Jilake

Antara pernyataan paling terkenal di kalangan pelajar Malaysia di Mesir ataupun rakyat Malaysia yang pernah datang Mesir, "Arab Mesir perangai macam Firaun". Bagi aku, sikap kasar Arab Mesir yang 'jilake' ini sebenarnya pengajaran kepada diri sendiri yang mungkin ramai tak sedari ketika bergaul dengan mereka.

Orang Arab suka bergurau, mereka sangat playful. Gurauan mereka pula memang sangat kasar dan celaka. Ada yang bila kali pertama bertemu dengan kau, dia nak bergurau manja (tapi bagi kita caranya sangat jilake). Sebab itu rakyat kita selalu annoyed dengan mereka.

Jangan terkejut kalau ucapan pertama mereka pun dah menyakitkan hati. Itu perkara biasa. Cara mereka dekati pun nampak macam berniat jahat. Apa-apa pun, respon dengan sopan ataupun balas kembali gurauan mereka dengan gurauan. Kalau mereka respon negatif, undur diri atau berambus perlahan-lahan.

Aku faham ada yang trauma sebab pernah kena tipu ataupun diancam orang arab. Masing-masing ada kisah baik dan buruk dengan orang Arab. Tak kiralah yang baru datang ke Mesir mahupun yang dah senior (abang-abang dan kakak-kakak). Jangan benci mereka lebih-lebih. Buat rilek je. Jangan sampai kau terus assume semua arab tu jahat. Sampai kau tekad tak nak bergaul dengan orang Arab.

Bila kau dah skeptikal, negatif dengan orang Arab ni, kau akan susah hidup di tempat orang. Kau nak keluar rumah pun tak habis-habis paranoid dengan Arab sekeliling. Kau tahu? Sebenarnya perasaan jahat dan negatif tu yang attract individu 'jilake' dekat dengan kau.

Dan bila mata kau dah tertutup dengan keburukan, macam mana kau nak nampak kebaikan yang tersembunyi? Sebab tu kau nampak yang buruk sahaja. Bapak sedih hidup kau. Kau benci arab kerana selalu tipu, selalu scam kau tapi kalau kau pun muka sayur dan perangai macam nak kena lauk, jangan la salahkan orang Arab sahaja.

Masa 2nd year. Aku pernah gaduh dengan pemandu teksi sebab tipu harga dan aku menang tengkar mulut. Arab tu nak acah berdamai ramah pula. Bila pemandu tu tahu aku rakyat Malaysia, dia tak percaya. Katanya rakyat Malaysia kebanyakannya baik-baik (tak berani betah). Kah kah kah... Celaka betul.

Ini membuktikan sebab kau sayur dan muka sedap kena lauk lah kau kena scam. Kemudian, kalau dah kena scam tu pandai-pandai lah pertahankan hak kau. Jangan terus menyerah kalah. Dalam isu pemandu teksi ini, aku buat kesimpulan ramai rakyat Malaysia yang pasrah dan berserah bila kena ketuk dengan orang Arab.

Setiap bangsa dan negara pun pasti ada penipu dan scammer ni. Kalau skill sosial kau tahap budak tadika, di negara sendiri pun boleh kena scam. Tu kau tengok ramai je student kena scam dengan MLM penipu kat Malaysia. Kah kah kah.

Keluarlah bergaul dengan penduduk Arab setempat. Skill komunikasi kena perbaiki. Bergaul dengan orang Arab dari pelbagai lapisan. Dari pelbagai latar belakang dan asal-usul. Yang jahat tu telan, yang baik tu rezeki kita.

Walau di mana pun kita berada dan dengan siapa jua, just be kind. Layan semua orang dengan baik. Insyaallah orang akan layan dengan baik. Kalau dia tak layan dengan baik? Berambus perlahan-lahan.

Aku pun tak adalah banyak sangat bergaul dengan arab ni. Aku pun kuat melepek di rumah. Haha. Cuma, bila bergaul tu aku bergaul penuh kesungguhan. Aku bergaul dengan Arab di University, Arab di Hospital, Arab di kawasan perumahan, Arab di kedai kopi.

Alhamdulillah aku juga dapat rezeki lebih bergaul dengan Arab di Upper Egypt atas tuntutan kerja-kerja di sana. Berbeza perangai Arab lower dan Upper Egypt ni. Aku berkesempatan mengenali orang Arab dari pelbagai latar belakang dan sosial. Dari petani, peguam, doktor, engineer sehinggalah ke businessman.

Banyak lagi aku boleh kongsi sebenarnya. Aku pun ada kenangan buruk dengan orang Arab. Tapi tidaklah sehingga aku membenci terus orang Arab. Banyak yang aku belajar dari mereka. Patutnya aku yang kena berterima kasih kepada rakyat Mesir bila aku nak balik Malaysia nanti. Kesimpulannya mereka manusia biasa, kita pun manusia biasa. Sama sahaja.


Orang cute boleh mengaktifkan 'mesocorticolimbic' pada orang lain

Adakah anda mempunyai rakan yang berbadan sado atau berwajah bengis, tapi dalam hatinya ada taman dan sukakan benda-benda cute?

Ada segelintir orang tidak mahu mengaku bahawa mereka sebenarnya memang suka tengok anak kucing yang comel, arnab yang berbulu gebu, bayi yang sedang tidur atau gadis yang berperwatakan cute dan mengada-ngada seperti anak kecil.

Semuanya disebabkan oleh fitrah dan kelangsungan hidup. Naluri kita cenderung menyukai perkara cute kerana minda kita telah diprogram untuk menerima kewujudan bayi. Mereka dilahirkan comel, lemah dan rentan sehingga perlu diangkat dengan penuh hati-hati. Layanan dan tindak balas semula jadi manusia dewasa terhadap seorang bayi membuatkan kita berasa lebih bertanggungjawab untuk melindungi dan menjaga mereka.

Keinginan untuk menyukai bayi yang comel ini sangat kuat sehingga kita juga sukakan kesemua perkara comel yang menawan hati. Malah, ramai penyelidik mendapati manusia juga memberikan reaksi yang sama kepada bayi-bayi spesies lain seperti anak kucing atau anak beruang panda.

Perkara ini disebabkan otak kita telahpun menerima isyarat cute itu sebagai kepala yang bulat dan besar serta tidak begitu seimbang dengan saiz badan. Tanda-tanda cute yang lain termasuklah mata besar yang terletak betul-betul di bawah garisan tengah muka, pipi tembam, dahi yang luas, berbadan montel dan kulit yang gebu.

Secara kolektif, isyarat-isyarat ini dipanggil skema bayi. Apabila kita melihat saja sesuatu benda yang mempunyai ciri-ciri bayi, otak kita akan mengaktifkan sistem mesocorticolimbic yang memberikan rasa teramat gembira, sama seperti kesan penggunaan dadah jenis opioid.

Setelah otak mengaktifkan reseptor glutamat yang menyebabkan rasa inginkan ganjaran dan keseronokan, kita akan tertarik untuk melihat si cute itu dengan lebih dekat dan lebih lama. Sebab itulah kita rasa geram ingin mencium, memeluk dan menyayangi perkara-perkara yang comel.

Apa yang lebih mengejutkan, sifat sukakan perkara cute ini sangat kuat sehingga kita juga tertarik dengan benda tidak bernyawa yang memberi gambaran 'bayi'. Objek seperti pakaian, anak patung, belon, emoji, lukisan dan warna-warna lembut juga menyebabkan kita memberi tindak balas seolah-olah objek-objek ini merupakan bayi sebenar.

Jika sesuatu objek, haiwan atau manusia itu mempunyai tahap kecomelan yang lebih tinggi, maka lebih tinggi jugalah kadar tindak balas otak manusia terhadapnya.


7 kategori susu segar yang anda perlu ketahui

Jika anda pergi ke pasar raya, mesti anda selalu keliru apa beza susu segar, susu penuh krim, susu UHT dan pelbagai lagi jenis susu lain kan? Kenapa ada yang sejuk dan kenapa ada yang tidak sejuk? Macam-macam terma dan ungkapan digunakan sampai anda tak tahu yang mana bagus atau tidak.

Berikut kami kongsikan beberapa jenis susu yang sering kita nampak di kedai untuk makluman anda:

Susu ini boleh didapati di kawasan kampung atau pedalaman di mana sumbernya datang terus dari lembu atau kambing ternakan. Walaupun susu ini dikatakan paling berkhasiat kerana tidak diproses atau ditambah bahan-bahan lain, namun menurut CDC Amerika, susu yang tidak dipasteurkan boleh membahayakan nyawa kerana mengandungi bakteria dan kuman daripada haiwan. Susu segar ini mengandungi 3% lemak susu.

Perkataan 'pasteur' datang daripada seorang saintis Perancis bernama Louis Pasteur yang menggunakan elemen pemanasan melebihi 72°C selama sekurang-kurangnya 15 saat untuk membuang bakteria patogen dalam susu. Bakteria berbahaya ini boleh menyebabkan penyakit seperti tuberkolosis, demam tipoid dan difteria sekiranya tidak dibunuh.

Menurut USFDA, walaupun ramai orang menyebarkan khabar angin bahawa susu pasteur kurang berkhasiat, sebenarnya tiada perbezaan nutrisi antara susu mentah dengan susu yang dipasteurkan. Susu yang dipasteurkan adalah paling selamat diminum kerana tidak mengandungi bakteria patogen berbahaya.

Susu yang dipasteurkan mempunyai jangka hayat lebih pendek berbanding susu UHT. Oleh sebab itu ia disimpan di bahagian rak sejuk di kedai dan pasar raya.

Ultra-high temperature (UHT) atau suhu ultratinggi sekurang-kurangnya 135°C digunakan untuk merawat susu dengan membunuh kandungan spora dan mikroorganisma dalam susu. Susu akan dipanaskan selama 1-2 saat sahaja menggunakan stim sebelum disejukkan dengan cepat dan terus dibungkus secara aseptik ke dalam bekas yang telah disterilkan.

Ramai orang memperdebatkan tentang keselamatan susu UHT kerana jangka hayat susu yang dikatakan tidak normal iaitu selama 5-6 bulan dan tidak perlu disejukkan sehingga dibuka. Ini kerana jika anda ke pasar raya, susu UHT diletakkan di bahagian rak kering sahaja.

Walau bagaimanapun, saintis mendapati ia selamat diminum. Cuma kandungan nutrisinya sahaja yang tidak sebagus susu biasa yang dipasteurkan. Sekiranya anda seorang ibu mengandung atau ibu yang menyusukan anak, anda perlu minum lebih banyak susu UHT untuk mendapatkan nilai iodin yang sama seperti susu pasteur biasa.

Ini merupakan susu yang telah dicampurkan bahan tambahan seperti gula, perisa (strawberi, jagung, coklat), pewarna dan kondisioner makanan yang dibenarkan. Menurut Jabatan Perkhidmatan Veterinar, susu berperisa ini boleh dihasilkan sama ada secara pempasteuran, pensterilan atau UHT.

Sebelum susu diimport masuk ke Malaysia, susu segar itu akan dikeringkan menjadi pepejal dan diasingkan kepada serbuk lemak dan pepejal susu. Kedua-dua komponen ini kemudian akan diproses di kilang dengan mencampurkan air atau susu, gula, pewarna atau bahan perisa sebelum dirawat secara UHT.

Boleh dikatakan majoriti susu UHT di pasar raya merupakan susu campuran semula.

Menurut Kementerian Kesihatan, susu skim/tanpa lemak ini sesuai untuk individu yang ingin mengehadkan pengambilan kolestrol dan lemak. Susu ini tidak mengandungi lemak susu namun masih mempunyai khasiat-khasiat lain. Susu skim boleh terdapat dalam bentuk tepung atau cecair.

Berbanding susu skim/tanpa lemak, susu rendah lemak masih mengandungi lemak susu namun jumlahnya tidak melebihi 1.5%. Kandungan nutrien seperti protein, kalsium, vitamin dan mineral masih tidak banyak perbezaan berbanding susu biasa. Ia boleh jadi susu segar UHT ataupun susu campuran semula UHT.


Asas hubungan antara manusia dan Alam adalah kasih sayang

Saya berpendapat bahwa alam semesta ini memiliki hak yang ingin saya namakannya sebagai hak asasi alam. Hak ini mengatasi hak asasi manusia sendiri, kerana hak asasi alam lebih universal. Sehinggakan ianya merangkumi hak asasi manusia, haiwan, tumbuh-tumbuhan dan benda lainnya (makhluk) di alam semesta ini.

Saya juga berpendapat bahawa asas hubungan antara manusia dan alam adalah rahmat kasih sayang. Dan kita tahu bahwa rahmat adalah salah satu jalan menuju syurga. Manakala kekerasan, kekejaman dan penindasan makhluk adalah jalan ke neraka. Perhatikan hadis berikut:

Jika kita renungkan hadis tentang orang yang masuk syurga kerana memberi seekor anjing yang haus minum dan juga hadis tentang seorang perempuan yang masuk neraka kerana menyeksa kucing, maka kita akan faham kebenaran yang saya tekankan di atas. Hakikatnya berbuat baik kepada alam semesta adalah jalan syurga, dan berbuat jahat kepada alam adalah jalan neraka.

Saya ingin menyampaikan pendapat peribadi saya yang mungkin bercanggahan dengan pendapat ramai. Saya dapati jika teknologi sains moden dan penciptaan ini dipelopori oleh peradaban umat Islam, maka tidak akan ada impak negatif terhadap alam semesta seperti yang berlaku sekarang.

Kalau anda perlukan bukti, berkunjunglah ke Muzium Seni di Kairo. Di sana anda boleh melihat sebuah alat yang dibuat oleh peradaban Islam untuk menghindari pemakaian air yang berlebihan. Yang membuatkan alat ini unik adalah kerana alat ini diletakkan di tepi Sungai Nil yang pada saat itu penduduk Mesir masih sedikit. Ini menunjukkan kesedaran masyarakat ketika itu betapa pentingnya tidak membazir air, meskipun air sangat banyak.

Jika berkunjung ke Kairo, lihat juga bahagian atas Masjid Muhammad Abu Dzahab. Di sana selalu tersedia makanan khusus untuk burung-burung yang bebas berterbangan. Lihatlah daerah yang bernama “Baitul-Qhadi” berdekatan dengan Masjid Imam al-Husain. Di sana ada wakaf yang sangat unik. Wakaf itu khusus untuk tempat makan dan minum anjing-anjing jalanan.

Ini menunjukkan bahawa peradaban umat Islam sangat menjaga lingkungan dari ketidak seimbangan, polusi, penindasan makhluk dan pastinya dari bahaya dan kehancuran.


Bahaya Pendakap Gigi Tiruan

Braces atau pendakap gigi merupakan satu alat untuk membaiki struktur gigi si pemakainya. Ianya adalah alternatif untuk membaiki struktur gigi yang teruk atau tidak tersusun.

Walaubagaimanapun, proses pemasangan pendakap gigi ini haruslah dilakukan oleh doktor yang bertauliah. Setiap struktur gigi manusia adalah berlainan dan oleh itu, pendakap gigi yang dipasang perlulah unik dan spesifik dibuat untuk seseorang individu sahaja.

Malangnya, akibat harganya yang mahal ramai yang mencari alternatif dengan mencuba pendakap gigi tiruan (fake braces). Lebih teruk lagi, pendakap gigi tiruan ini juga diperbuat daripada bahan yang tidak mengikut piawaian keselamatan dan boleh mendedahkan pengguna kepada masalah kesihatan yang lain.

Percaya atau tidak, ada segelintir pemakai gigi ini hanya memakainya untuk fesyen semata-mata? Betul. Terdapat website-website yang secara terang-terangan menjual pendakap gigi dengan pelbagai rekaan design dan warna.

Lihat pilihan pelbagai jenis pendakap gigi yang gambarnya diambil daripada salah satu website yang menjual secara tidak sah.

Tujuan utama pemakaian pendakap gigi adalah untuk membaiki gigi pengguna. Walaubagaimanapun, sekiranya anda menggunakan pendakap gigi palsu, ianya boleh mendatangkan kesan buruk kepada anda.

Kematian / Tercekik - Terdapat beberapa kes di mana pengguna pendakap gigi palsu mati akibat tercekik dengan pendakap gigi yang dipasang. Kebanyakan pendakap gigi palsu yang dijual mendakwa pembeli boleh memasang pendakap gigi tersebut sendiri. Malangnya, ada kes di pengguna tercekik akibat tertelan sebahagian pendakap gigi yang sedang di pasang.

Toksik - Sebahagian pendakap gigi tiruan ini dibuat tidak menggunakan bahan-bahan yang menepati piawaian kesihatan. Ada yang diperbuat daripada lead, yang merbahaya kepada tubuh badan.

Kerosakan teruk pada struktur gigi - Ada sebab mengapa harga untuk pemasangan pendakap gigi adalah mahal. Sebelum pendakap gigi dipasang, seorang doktor gigi akan membuat pemeriksaan terlebih dahulu mengenai struktur asal gigi pesakit. Pendakap gigi yang dibuat adalah unik untuk seseorang pesakit sahaja dan tidak boleh digunakan untuk pesakit lain. Malangnya, pendakap gigi tiruan yang berada di pasaran tidak dibina sebegitu rupa. Oleh itu, terdapat banyak kes di mana pengguna pendakap gigi tiruan melaporkan struktur gigi mereka semakin teruk daripada struktur gigi asal.

Oleh itu, sekiranya anda berkeinginan memakai pendakap gigi, pastikan anda mendapat rawatan daripada doktor gigi bertauliah.


Benarkah kopi dapat meningkatkan metabolisme badan dan membakar lemak?

Kopi merupakan minuman yang digemari oleh orang ramai terutama orang dewasa yang sedang bekerja dan juga para pelajar yang sedang menuntut di sesebuah universiti. Pernahkah anda terdengar, bahawa dengan meminum secawan kopi, ia dapat meningkatkan metabolisme badan anda dan juga membantu anda untuk membakar lemak? teruskan membaca untuk mengetahui dengan lebih lanjut.

Kopi mengandungi kafein, dan ia merupakan satu bahan psikoaktif yang sering diambil oleh orang ramai di seluruh dunia. Kafein merupakan satu bahan yang terkenal untuk memecahkan lemak dan juga meningkatkan kadar metabloisme di dalam badan. Malah, jika diperhatikan, terdapat banyak suplimen-suplimen yang mengandungi sedikit bilangan kafein di dalamnya.

Kopi bukanlah hanya secawan air hitam yang pahit, tetapi ia merupakan sejenis air yang dapat memberikan rangsangan terhadap tubuh badan kita. Ia merupakan sejenis air yang mengandungi banyak kandungan biologi yang aktif untuk membantu merangsang dan meningkatkan metabolisme di dalam badan kita. Antaranya ialah :

1. Kafein : sejenis bahan yang membantu merangsang tubuh badan dan metabolisme di dalam badan

2. Thebromine dan Thephylline : bahan yang berkaitan dengan kafein yang juga bahan perangsang

3. Asid klorogenik : Salah satu bahan biologi aktif di dalam kopi yang membantu memperlahankan penyerapan karbohidrat

Kafein merangsang sistem saraf di dalam badan kita dan membantu untuk memecahkan lemak-lemak di dalam badan kepada bentuk yang paling ringkas. Ia juga membantu dalam pengeluaran hormon adrenaline.

Menurut kajian, kafein dapat merangsang metabolisme di dalam badan sebanyak 3-11% dalam dalam dos yang sederhana. Menariknya, sebahagian besar dalam peningkatan kadar metabolisme adalah kerana peningkatan kadar pembakaran lemak di dalam badan.

Namun demikian, kesan kafein terhadap badan berkurangan terhadap mereka yang mengalami masalah lebih berat badan atau obes.

Dalam satu kajian, peningkatan kadar pembakaran lemak bagi orang yang kurus boleh meningkat sebanyak 29% manakala bagi mereka yang mengalami masalah obesiti adalaah sebanyak 10%. Kesan ini juga dipengaruhi oleh faktor usia, iaitu kesan ini clebih ketara terhadap mereka yang masih muda.

Sesuatu yang diambil secara berlebihan sudah tentu mempunyai kesan sampingan, begitu juga dengan kopi. Dalam jangka masa pendek, kopi dapat membantu meningkatkan kadar metabolisme di dalam badan dan meningkatkan kadar pembakaran lemak. Namun, sekiranya anda serig mengambil kopi, kesannya akan semakin surut.


4 Alat Yang Wajib Ada Di Setiap Rumah Untuk Menyelamatkan Diri Sewaktu Kebakaran

Kes kebakaran di Malaysia semakin meningkat setiap tahun dengan kerugian yang dicatatkan sebanyak 4.4 bilion ringgit untuk tahun 2016 sahaja. Selain kerugian harta benda, kebakaran juga boleh meragut nyawa, melecur dan juga kecacatan seumur hidup kepada mangsa.

Kebakaran ini boleh terjadi disebabkan pelbagai faktor seperti kecuaian manusia, litar pintas, kebocoran gas dan sebagainya.

Ibu bapa sebagai ketua rumah tangga haruslah memainkan peranan penting bagi memastikan rumah mereka memeliki alat-alat yang diperlukan untuk menyelamatkan diri sewaktu berlakunya kebakaran. Berikut adalah beberapa alatan yang sangat disyorkan untuk disediakan di setiap rumah.

Kebanyakan bangunan tempat kerja atau bangunan awam diwajibkan untuk meletakkan alat pemadam kebakaran di beberapa tempat yang diperlukan. Malangnya, mengikut info daripada pihak Fire Prevention Center (FPC), 95% daripada rumah-rumah di Malaysia tidak memiliki alat pemadam kebakaran.

Alat pemadam kebakaran berfungsi untuk memadam kebakaran kecil atau kebakaran di peringkat awal. Setiap rumah digalakkan untuk mempunyai sekurang-kurangnya satu alat pemadam kebakaran sebagai langkah keselamat. Alat pemadam kebakaran ini perlulah sentiasa berada dalam keadaan baik dan diletakkan di tempat yang mudah dicapai.

Alat penggera asap atau smoke detector mungkin sangat asing bagi orang Malaysia. Walaubagaimanapun, di sesetengah negara seperti Kanada setiap rumah wajib memasang alat penggera asap ini di beberapa lokasi yang strategik. Kegagalan memasang alat ini boleh menyebabkan pemilik rumah didenda oleh pihak berkuasa.

Malangnya, undang-undang ini masih belum diwajibkan di Malaysia. Smoke detector sangat penting terutamanya pada waktu malam di mana penghuni rumah sedang nyenyak tidur. Pada ketika ini, deria bau manusia kurang aktif sebaliknya mereka lebih peka dengan bunyi. Disebabkan itulah kebanyakan kes kebakaran yang berlaku pada waktu malam banyak meragut nyawa kerana penghuni rumah sesak nafas dengan asap dan gas daripada kebakaran.

Alat penggera gas atau gas detector sangat penting terutamanya di dapur. Walaupun kita boleh mengecam kebocoran gas melalui bau, ianya kadang kala tidak tepat. Apabila konsentrasi gas di sesuatu kawasan itu terlalu tinggi, hidung manusia tidak dapat mengesan bau tersebut.

Pada setiap tahun, statistik menunjukkan peningkatan kes letupan gas di rumah menjelang musim perayaan. Pada masa ini, golongan wanita selalunya sibuk memasak dan banyak meluangkan masa didapur. Memasangkan alat penggera gas mungkin dapat menyelamatkan ahli keluarga anda daripada menjadi mangsa seterusnya.

Ketika kebakaran, kebanyakan mangsa pengsan atau mati disebabkan lemas dengan asap dan gas beracun. Oleh itu, adalah sangat penting untuk memastikan di rumah anda mempunyai smoke hood untuk mengelakkan anda mati kelemasan asap.

Alat-alat yang disebutkan di atas merupakan antara keperluan yang wajib ada pada setiap rumah. Secara kiraan kasar, harga untuk kesemua alat di atas lebih kurang RM1000 dan ianya boleh digunakan untuk tempoh 5 tahun.

Sebagai ibu bapa, adalah untuk menjadi tanggungjawab kita untuk memastikan keselamat anak-anak. Untuk mendapatkan alat-alat di atas, anda mungkin boleh menghubungi pihak Fire Prevention Center Malaysia atau bertanya orang yang lebih arif berkenaan alat tersebut.


Cara masak nasi yang paling basic dan simple

Makanan rutin yang paling simple dan basic bagi kita orang Malaysia adalah nasi. Ya, nasi putih dihidang bersama pelbagai jenis lauk merupakan makan ruji kita. Ada orang yang hidup dia kalau sehari tak makan nasi, boleh lembik habis satu badan. Sebagai contoh terdekat seperti team iluminasi boleh kekeringan idea dan lembik jika tak makan nasi walaupun sehari.

Kalau bab masak nasi ni ada saja masalah kalau tak kena caranya. Nasi lembik, nasi kering dan jadi keras macam batu, nasi sudah jadi bubur pun ada juga. Jadi, pada kali ini pihak kami  nak ajar sikit cara-cara untuk masak nasi putih secara berilmiah dan sopan santun supaya beras menjadi nasi yang di idamkan.

Yang pertama mestilah kita sukat dulu beras yang hendak kita masukkan dalam periuk. Satu pot ,dua pot atau tiga pot pon boleh ikut berapa ramai yang nak makan. Kalau dalam rumah kami ni, semua jenis melantak makan maka 3 pot cukup sesuai untuk 5-6 orang makan. Anda tahu apa itu pot? Pot itu adalah bekas untuk kita sukat beras.

Apabila sudah masukkan beras dalam periuk maka kena lakukan pemeriksaan dahulu. Mana tahu jika terdapat  bendasing yang tak sepatutnya berada dalam beras tersebut. Jika ada bendasing tersebut maka segeralah buang bendasing tersebut. Kadang-kadang terdapat bubuk didalam beras. Kadang itu bendasing ada sebab anda simpan di dalam tempat gelap dan tak tertutup pula tu. Jadi pastikan tempat simpan beras anda selamat dan bersih.

Selepas itu basuh beras tersebut, jangan pula basuh menggunakan sabun. Basuh pakai air bersih, bilas 5-6 kali sampai la yakin dah bersih dan air dalam periuk tu tak putih sangat. Jernih sikit-sikit pun sudah memadai. Air basuhan beras tu boleh buat basuh muka sebab boleh membuatkan muka kita kelihatan lebih cerah. Jimatkan, dari anda membeli produk pencuci muka. Sambil basuh beras itu, banyak-banyakan berselewat supaya nasi kita nanti lebih barakah.

Bahagaian yang terakhir ialah sukat air untuk beras. Anda boleh menggunakan hujung jari telunjuk untuk menyukat air. Masukkan air dan dan sukat dari hujung jari ke bahagian pertengahan awal jari telunjuk anda.

Tetapi jika terlebih sedikit dari itu tidak mengapa, tidaklah lembik nasinya. sedikit sahaja terlebih tidak mengapa, cuma jangan terkurang pula sebab nasi akan menjadi keras bila masaknya atau mungkin nasi menjadi mentah.

Tudungkan periuk dan tekan suis Cook pada periuk nasi elektrik dan biarkan. Kalau anda nak tunggu depan periuk pun boleh sampai masak. Jika anda menggunakan dapur gas pastikan anda mengecilkan api setelah air pada nasi mulai kering. Tudungkan periuk setelah anda kecilkan api pada dapur anda.


5 Sebab mengapa kita perlu menghormati guru

16 Mei setiap tahun merupakan satu tarikh yang bermakna untuk seorang guru. Pada hari tersebut, semua guru akan diraikan dan bergembira bersama-sama dengan anak murid mereka. Para guru pastinya akan mendapat banyak kad ucapan dan juga hadiah daripada anak didik mereka yang akan dijadikan kenangan yang sungguh manis saat menjadi seorang guru. Namun, kita hendaklah sentiasa menghormati guru setiap hari dan bukan hanya pada hari tersebut.

Seorang doktor, usahawan, peguam dan pemimpin dilahirkan oleh didikan seorang guru. Oleh hal yang demikian, hormatilah guru kerana mereka berhak untuk mendapat penghormatan daripada anak muridnya. Di sini saya senaraikan sebab mengapa seorang guru perlu dihormati :

"Layan orang lain sepertimana anda mahu dilayan," jika anda terfikir bahawa seseorang guru itu biadap terhadap anda, mungkin anda perlu lihat bagaimana cara anda melayan guru tersebut. Mereka adalah individu yang bertanggungjawab untuk mendidik kita. Oleh itu,kita perlu menghormati dan menyanyangi mereka seolah-olah mereka adalah ibu bapa kita sendiri ketika di sekolah.

Kita semua tidak dapat pergi jauh tanpa pendidikan, dan gurulah yang berperanan untuk mendidik anda menjadi insan yang dapat menyumbang kepada pembangunan diri dan negara. Mereka datang ke sekolah semata-mata untuk mencurahkan ilmu kepada kita semua. Tanpa guru, kita pasti tidak dapat untuk mempelajari sesuatu dengan baik.

Mereka mahukan yang terbaik untuk anda, dan jika anda melakukan sesuatu yang salah, mereka sentiasa bersedia untuk membantu anda. Seorang guru pasti akan risau sekiranya anak muridnya tidak dapat menjawab peperiksaan mahupun latihan yang diberikan. Itulah tanda kasih seorang guru. Mereka sentiasa mahukan yang terbaik untuk anak didik mereka.

Mengawal keadaaan di dalam kelas pastinya sukar bagi seorang guru. Dengan jumlah pelajar yang ramai, seorang guru tidak dapat mengawal semua orang supaya sentiasa mendengar cakapnya dan segala arahannya. Namun, seorang guru pasti akan sabar dengan karenah anak muridnya. Kesabaran yang sangat tinggi daripada seorang guru merupakan mutiara yang terpendam yang tidak dapat dilihat orang ramai. Ia sangat bernilai dan membantu untuk mengajar anak murid dengan jayanya.

Jika seorang murid melakukan kesalahan disiplin, ataupun tidak dapat mendapat markah yang bagus di dalam peperiksaan, orang yang paling utama untuk disoal dan dipersalahkan pastinya seorang guru. Seorang guru memikul beban yang sangat berat ke atas semua anak muridnya. Kadangkala, sesetengah guru akan dimarahi oleh penjaga murid tersebut di atas kesalahan yang dilakukan oleh anaknya. Oleh hal yang demikian, seorang guru perlu dihargai dan dihormati.

Akhir kata, seorang guru bagaikan lilin yang membakar dirinya untuk menerangi kegelapan. Mereka telah mengorbankan masa dan tenaga untuk mencurahkan bakti dan budi kepada anak muridnya. Oleh hal yang demikian, kita perlu mengenang jasa dan berterima kasih kepada mereka. Semoga segala ilmu yang dicurahkan mereka mendapat keberkatan untuk kita semua menjadi seorang yang berjaya. -FAF-


Gangguan pembelajaran 'Diskalkulia' dalam kalangan kanak-kanak

Merujuk kepada istilah sastera, ia adalah dari gabungan perkataan "dys" dalam bahasa Greek yang bermaksud kesukaran dan "calculia" yang bermaksud pengiraan dalam bahasa Latin. Jadi, Diskalkulia ini didefinisikan sebagai masalah pembelajaran yang spesifik dalam pengiraan atau matematik dan seumpamanya.

Diskalkulia ini merupakan kesan isu pembelajaran umum tentang keupayaan kanak-kanak dalam matematik. Ia bukan sahaja memberi kesan di sekolah malahan dapat memberi kesan juga dalam kehidupan seharian mereka. Untuk pengetahuan anda, terdapat pelbagai sokongan dan cara untuk membantu kanak-kanak ini mendapat kemahiran yang mereka perlukan.

Diskalkulia ini diterangkan oleh 'Department for Education Skills' (DfES) sebagai sesuatu keadaan yang mempengaruhi keupayaan menguasai atau memperolehi kemahiran dalam aritmetik. Oleh kerana itu, kanak-kanak diskalkulia ini menghadapi masalah dalam memahami konsep nombor yang mudah, kurang kefahaman dengan nombor dalam mempelajari fakta nombor dan cara menggunakan formula. Sebagai contoh, 3+2=5 tetapi mereka tidak dapat mentakfsirkan bahawa 2+3=5 juga. Walaupun mereka dapat memberi jawapan yang betul, tetapi mereka tidak yakin dengan jawapan tersebut.

Kajian menunjukkan bahawa sebahagian dari perbezaan dalam skor matematik kanak-kanak berpunca dari genetik. Mungkin ada di antara keluarga yang turut mengalami masalah Diskalkulia.

Hal ini juga terjadi disebabkan berlakunya kecederaan pada bahagian tertentu di otak.

Ada sesetengah ibu bapa yang mendesak anak mereka untuk belajar matematik ketika masih kecil di mana mereka masih tidak bersedia untuk menerima konsep matematik. Ini menyebabkan mereka menjadi terlalu bimbang jika tidak dapat menjawab soalan matematik yang ada dan membuatkan mereka turut berasa fobia.

Pelajar yang lemah khususnya, mereka tidak dapat menguasai sesuatu kemahiran itu dengan sepenuhnya. Hal ini kerana guru perlu menghabiskan sukatan pelajaran mereka mengikut waktu yang ditetapkan.

Ya, mereka sangat memerlukan sokongan dari keluarga terutama daripada ibu bapa. Sebagai ibu bapa, anda hendaklah sentiasa memantau dan memberi tunjuk ajar dalam membantu anak-anak yang mempunyai masalah pembelajaran ini :

Kesimpulannya, lebih banyak yang anda tahu tentang cabaran yang kanak-kanak ini hadapi maka lebih mudah untuk anda mendapatkan bantuan yang mereka perlukan.


5 Panduan untuk memastikan makanan anda benar-benar selamat untuk dimakan

Jika anda hendak menyediakan makanan pastikan bahan yang anda sediakan itu selamat. Bagaimana nak menjaga tahap keselamatan makanan? Jangan ambil mudah perkara ini. Mari kita  ikuti tips yang sangat berguna yang dikongsikan untuk anda.

Perkara paling asas sekali dalam penyediaan makanan adalah dengan menjaga kebersihan. Jika anda tidak menjaga kebersihan, tak mustahil makanan ada menjadi tidak selamat

Basuh tangan anda sebelum dan selepas menyediakan makanan. Jika anda masuk ke tandas, pastikan basuh tangan anda dengan sabun selepas keluar dari tandas.

Cuci peralatan yang digunakan untuk menyediakan makanan dengan bersih dan anda perlu melindungi kawasan dapur dan makanan daripada dicemari oleh serangga, tikus dan lain-lain.

Asingkan makanan mentah seperti ayam, daging dan makanan laut daripada makanan yang telah dimasak atau makanan yang dimakan terus seperti ulam dan buah-buahan yang telah dipotong.Guna perkakas dapur yang berasingan seperti pisau dan papan pemotong untuk menyediakan makanan yang mentah.

Anda perlu menyimpan makanan dalam bekas bertutup untuk mengelakkan makanan mentah bersentuhan dengan makanan yang telah dimasak. Kenapa anda perlu lakukan sedemikian?

Makanan mentah seperti daging, hasil ayam dan makanan laut serta air lelehannya mengandungi kuman berbahaya yang boleh mencemarkan makanan lain semasa penyediaan dan penyimpanan makanan.

Masak makanan dengan sempurna sepenuhnya terutama daging, hasil ayam, telur dan makanan laut. Masak makanan berkuah dan sup sehingga mendidih. Bagi daging dan hasil ayam, pastikan air rebusannya kelihatan jernih dan bukan berwarna merah jambu.

Masak makanan yang hendak dipanaskan semula dengan sempurna.Masak makanan seperti burger, daging kisar, ayam panggang dan bahagian tertentu daging sepenuhnya sebelum dimakan.

Anda perlu bertindak, mengapa? Memasak makanan dengan sempurna dapat membunuh semua bakteria berbahaya.

Simpan makanan yang telah dimasak dan cepat rosak di dalam peti sejuk (pada suhu di bawah 5°C). Kekalkan suhu makanan yang telah dimasak lebih daripada 60°C sebelum dihidangkan. Anda juga tidak harus membiarkan makanan lebih daripada 2 jam pada suhu bilik.

Elakkan menyimpan makanan yang telah dimasak atau lebihan makanan dalam peti sejuk melebihi 3 hari dan tidak menyimpan makanan sejukbeku yang telah dicairkan pada suhu bilik.

Mengapa? Pada suhu bilik, kuman boleh membiak dengan cepat. Pertumbuhan kuman akan berkurangan atau terhenti pada suhu di bawah 5°C atau atas 60°C. Namun begitu, terdapat beberapa jenis bakteria yang masih boleh hidup di bawah suhu 5°C.

Pastikan anda menggunakan air yang bersih atau yang telah dirawat. Anda juga perlu memilih bahan makanan mentah yang segar dan selamat dimakan.

Harus diingatkan supaya membasuh sayur-sayuran terlebih dahulu, terutamanya jika dimakan mentah. Jika anda ingin memakan buah, pastikan anda membasuh dan kupas kulit buah-buahan bagi mengurangkan pencemaran makanan.

Elakkan makanan yang telah tamat tarikh luputnya. Mengapa anda perlu bertindak sedemikian?

Bahan mentah termasuk air dan ais boleh tercemar oleh kuman dan bahan-bahan kimia berbahaya. Bahan toksik boleh terhasil pada makanan yang berkulat dan rosak.

Lima Panduan Makanan Yang Selamat, Bahagian Keselamatan dan Kualiti Makanan, Kementerian Kesihatan Malaysia, 2011.

Five keys to safer foods. 2006. Department of food safety, zoonoses and foodborne diseases. World Health Organization.

J. Schlundt(1), H. Toyofuku (2), J. Jansen (2) & S.A. Herbst(3) Emerging food borne zoonoses. Journal of Revision Science and Technology of Epidemiology. 2004. 513-533.

Ana Marušić. Food safety and security: what were favourite topics for research in the last decade?. Journal of Global Health. 2011.72-78.


5 cara mudah hargai bekas guru

Ketibaan Hari Guru sememangnya dinanti-nantikan oleh para guru seluruh negara. Masa inilah mereka akan rasa dihargai dengan kad ucapan, hadiah cawan, frame gambar, bunga, pen, cokelat dan sebagainya.

Tapi anda yang dah memasuki alam institut pengajian tinggi, alam pekerjaan dan alam berumah tangga ini bagaimana pula? Takkanlah tak mahu turut sama mengucapkan terima kasih kepada bekas guru anda? Merekalah yang memberikan anda didikan dan ilmu sehingga anda berjaya kini.

Kami kongsikan 5 cara mudah menyampaikan penghargaan kepada bekas-bekas guru anda:

Ini mungkin cara paling mudah dan tulus ikhlas untuk menunjukkan bahawa anda amat menghormati dan menghargai guru-guru. Kini ramai pelajar yang 'berkawan' dengan bekas guru di media sosial. Anda boleh sahaja memuatnaik status ucapan terima kasih dan tag semua guru yang ada dalam senarai rakan anda.

Anda juga boleh menghantar mesej peribadi melalui SMS atau Whatsapp kepada mereka untuk sentuhan yang lebih deep.

Selain itu, anda juga boleh menghantar kad ucapan atau surat kepada mereka melalui pos. Ramai orang zaman kini lebih menghargai surat dan kad yang ditulis tangan. Buatlah sedikit karangan agar lebih menyentuh jiwa. Boleh menitis air mata cikgu baca luahan isi hati anda tau!

Sekiranya anda terlibat aktif dengan program alumni sekolah, anda boleh memberikan sedikit sumbangan. Ia tidak semestinya dalam bentuk wang ringgit. Sebagai contoh, anda dan beberapa orang rakan boleh berkumpul untuk melakukan gotong-royong di sekolah, mengecat makmal sains atau paling mudah - melawat bekas guru.

Selain itu, guru-guru amat menghargai sumbangan buku untuk digunapakai oleh anak-anak murid di sekolah mereka. Dahlah disayangi cikgu, anda pun dapat pahala berlipat kali ganda pada masa yang sama kerana membuat kerja amal.

Seorang guru terpaksa berlari ke sana ke mari memanjat tangga sepanjang hari dan kadangkala boleh menjadi begitu letih melayan kerenah murid-murid di sekolah. Apa kata anda buat pesanan penghantaran makanan kepada mereka.

Kejutan seumpama ini boleh menghilangkan rasa letih mereka dan akan membantu memberi tenaga kepada mereka. Kalau guru tersebut dah pencen pun, apa salahnya. Hantar sajalah ke rumah mereka.

Jangan putuskan hubungan silaturahim bersama bekas guru anda. Sentiasa berkomunikasi bersama mereka dan tanya khabar sekali-sekala. Janganlah tunggu Hari Guru tiba saja baru nak bertanya khabar.

Apabila anda mengeratkan perhubungan dengan bekas guru, mereka pun rasa bersyukur sangat kerana melahirkan anak didik seperti anda. Tak payah bagi hadiah pun mereka dah gembira, percayalah!

Anda mungkin selalu buat reunion bersama rakan sekolah, tapi sesekali buat reunion dengan cikgu seronok juga. Jika guru tinggal berdekatan dengan anda, ajaklah cikgu-cikgu anda keluar makan bersama. Anda boleh juga sediakan makanan sedap-sedap kemudian jemput mereka datang ke rumah.

Sambil makan, anda pun boleh berborak panjang bersama guru tersebut. Cikgu-cikgu semua pun mesti nak tahu perkembangan terbaru diri anda. Bila dah dapat lihat sendiri kejayaan bekas anak didik, lebih bersemangatlah guru-guru ini nak menabur bakti mengajar sehingga ke akhir hayat.

Mudah saja kan nak menghargai guru? Jangan sesekali lupa jasa mereka dan tunjukkan penghargaan anda.


Mengapa kita ada tahun lompat?

Pada setiap empat tahun, kita akan menambah satu hari pada kalendar iaitu pada 29 Februari, yang juga dikenali sebagai tahun lompat. Secara ringkasnya, ia merupakan tambahan 24 jam ke dalam kalendar untuk memastikan bahawa ia kekal seiring dengan pergerakan bumi mengelilingi Matahari.

Kalendar moden mengandungi 365 hari, dan masa sebenar yang diperlukan untuk Bumi mengorbit matahari adalah sedikit lebih lama iaitu lebih kurang 365.24 hari. Perbezaannya mungkin kelihatan sedikit, namun, setelah beberapa abad dan kurun, sekiranya jumpah 1 per empat hari itu ditambah, sudah tentu masa yang telah terbuang itu sngat banyak.

Untuk memastikan keselarasan dengan tahun astronomi yang benar, ia adalah satu kepentingan untuk menambah 1 hari atau 24 jam setiap 4 tahun yang digelar tahun lompat.

Orang Mesir merupakan antara yang pertama menyedari tentang kepentingan tahun lompat. Namun, perkara ini tidak sampai ke pengetahuan penduduk Eropah sehinggalah ketika zaman pemerintahan Raja Rom Julius Caesar.

Akhirnya, pada 46 SM, Caesar dan ahli astronomi Sosigenes merombak kalendar Rom untuk memasukkan 12 bulan dan 365 hari. Mereka juga telah menambah 1 hari lebih pada setiap 4 tahun yang dijadikan tahun lompat.


Jangan berhenti kekal aktif kalau tak mahu badan lembik

Sekiranya anda seorang yang aktif bersukan, mesti ada waktu dan ketika di mana anda tidak boleh bersenam. Tidak kiralah sama ada anda perlu travel ke mana-mana, mempunyai tanggungjawab lain yang perlu dipenuhi ataupun mengalami kecederaan. Jika situasi seperti ini berlaku, rutin senaman yang paling sempurna pun boleh terjejas teruk.

Sekiranya anda terpaksa meninggalkan rutin senaman, berapa lamakah masa yang akan diambil sebelum anda kehilangan kecergasan tubuh anda? Bilakah tubuh anda akan mula termengah-mengah menaiki tangga, abdomen menjadi lembik semula dan lengan mula berubah bentuk?

Terdapat beberapa kajian yang pernah dibuat yang meneliti keupayaan sistem kardiovaskular menggunakan oksigen sebagai tenaga dan seberapa pantas paru-paru seseorang mula menjadi 'lemah' (atau lebih dikenali sebagai aerobic fitness).

Tahukah anda, keputusan kajian-kajian ini menunjukkan perbezaan ketara antara orang yang baru mula bersenam dengan orang yang aktif?

Salah satu kajian memerhatikan atlet yang telah giat berlatih selama sekurang-kurangnya setahun. Apabila atlet berhenti bersenam secara tiba-tiba, mereka akan kehilangan separuh daripada kapasiti aerobik dalam masa 3 bulan.

Manakala mereka yang baru sahaja belajar bersenam selama 2 bulan akan kehilangan kecergasan fizikal secara sepenuhnya selepas 2 bulan.

Ia terjadi disebabkan paru-paru mula hilang keanjalan, mitokondria mula berkurang, saluran darah mula menyempit, jumlah pengepaman jantung mula menurun dan tahap sensitiviti anda untuk bersenam mula meningkat sehingga menyebabkan ketidakselesaan.

Jadi, kalau anda ada perancangan nak berhenti bersenam, pastikan anda dapatkan bentuk tubuh yang diidamkan terlebih dahulu!

Walaupun anda tidak mampu untuk bersenam 6 hari seminggu untuk membuat rutin kardio dan latihan kekuatan, anda masih perlu kekal aktif dengan membuat senaman sekurang-kurangnya sekali dalam seminggu.

Dalam fisiologi, kehilangan kecergasan otot dipanggil disuse atrophy yang merujuk kepada kehilangan tisu dan jisim otot yang tidak digunakan. Apabila situasi ini terjadi, otot anda akan mengecil dan kelihatan kurang tegang.

Disebabkan otot anda mengandungi pelbagai jenis gentian, anda bukan sahaja kehilangan jisim otot apabila berhenti bersenam, malah anda akan kehilangan gentian otot jenis I atau slow-twitch yang merupakan gentian daya ketahanan dan juga gentian jenis II atau fast-twitch iaitu gentian daya kekuatan.

Kedua-dua gentian ini akan ditukarkan menjadi otot couch potato yang sangat mudah berasa letih. Jika ditambah dengan pemakanan yang tidak sihat, tubuh akan mula mengalami penambahan berat badan.

Apa yang mengejutkan, disuse atrophy dan penukaran jenis gentian otot ini boleh terjadi seawal 72 jam. Walau bagaimanapun, kadar atrofi juga bergantung kepada kekerapan otot digunakan, sama seperti kecergasan aerobik.

Otot seperti hamstring yang lebih kerap digunakan dalam aktiviti harian seperti berdiri dan berjalan akan mengalami kadar atrofi lebih perlahan berbanding otot di bahagian lain yang lebih jarang digunakan seperti kuadriseps.

Menurut seorang ahli fisiologi sukan, Iñigo Mujika, anda seharusnya jangan berhenti bersenam melebihi 2 minggu. Hal ini demikian kerana secara umumnya, selepas 3 hari, jumlah plasma dan darah akan berkurangan. Dalam masa 10-14 hari, kadar penggunaan oksigen yang maksimum pula akan jatuh sebanyak 0.5% setiap hari.

Selepas dua minggu, keupayaan otak untuk membina otot juga akan jatuh sebanyak 1-5%. Ini diikuti dengan atrofi otot, penurunan penggunaan asid lemak dan badan anda akan mula menjadi lebih sensitif terhadap kadar turun naik gula darah.

Anda juga akan mengambil masa dua kali lebih lama untuk mula cergas kembali setelah sekian lama membiarkan tubuh dalam keadaan tidak aktif.

1. Outside Online - Science Behind Falling out of Shape


Manfaat Serta Kebaikan Petai, Jering dan Kerdas Yang Busuk

Pernah tak anda dengar ungkapan peribahasa melayu iaitu  "pucuk dicita ulam mendatang" ? Maksudnya adalah anda memperolehi sesuatu melebihi daripada apa yang dikehendaki.

Dari zaman dahulu lagi telah disebut tentang ulam-ulaman ini. Ulam merupakan sejenis sayur-sayuran  yang boleh dimakan secara mentah,dicelur,direbus dan juga terdapat pelbagai variasi masakan menggunakan ulam.

Ulam diambil dari pelbagai bahagian sesuatu pokok yang boleh dimakan. Antaranya termasuklah pucuk, daun, umbut, biji, buah, ubi dan bunga. Biasanya ulam-ulaman ini dicicah dengan sambal belacan, air asam, budu atau cencaluk dan dimakan bersama nasi panas sebagai pembuka selera. Selain itu juga, ulam-ulaman ini  boleh dijadikan sebagai bahan dalam penyediaan masakan zaman berzaman iaitu nasi ulam dan nasi kerabu.

Memakan ulam-ulaman merupakan suatu amalan yang baik, selain daripada pembuka selera makan, ulam-ulaman amat digalakkan kerana ia mempunyai khasiat yang bernilai dari segi kebaikan, kesihatan dan juga awet muda. Khasiat yang terkandung pada ulam-ulaman dapat dikekalkan tanpa mengalami kehilangan zat disebabkan oleh proses memasak yang dikenakan haba.

Di Malaysia terdapat lebih kurang 120 jenis tumbuhan dikenal pasti boleh dimakan sebagai ulam iaitu yang terdiri daripada tumbuhan kecil dan melata jenis semusim seperti pegaga,kacang sirih sehingga  pokok-pokok renek seperti putat, mengkudu dan pokok- pokok besar jenis saka seperti petai, jering dan kerdas.

Petai adalah tumbuhan jenis saka atau nama saintifiknya dikenali sebagai Parkia Speciosa yang tumbuh didalam hutan atau ditanam secara komersial. Buah petai telah digunakan dalam perubatan tradisional untuk membantu merawat tekanan darah tinggi dan kencing manis . Petai juga tidak boleh dimakan terlalu banyak kerana ia menyebabkan angin didalam badan kerana proses penghadaman yang lambat.

Petai kaya dengan sumber-sumber mineral yang amat tinggi seperti kalsium, fosforus, zat besi dan kalium. Petai merupakan antara ulam yang berkhasiat kerana mempunyai jumlah serat yang tinggi dan kaya dengan Vitamin A, B1, B2, B3, C dan E. Petai memang sedap apabila dimasak bersama sambal udang dan direbus atau dibakar makan bersama sambal belacan.

Kesan yang berlaku setelah makan petai adalah terdapat bau yang busuk pada urin. Ia telah lama menjadi misteri dan ramai yang bertanya kenapa ia menghasilkan bau yang busuk. Beberapa kajian menyatakan bahawa terdapat sebatian pada biji petai yang mengandungi sulfur yang menghasilkan bau busuk tersebut.

Jering atau nama saintifiknya Archidendron Pauciflorum merupakan tumbuhan yang berasal dari Malaysia, Thailand, Indonesia dan beberapa kawasan Asia. Jering merupakan sejenis ulam-ulaman yang kurang mendapat sambutan kerana baunya yang tidak begitu menyenangkan dan baunya lebih kuat berbanding petai.

Buah jering mengandungi sumber-sumber galian seperti protein, lemak, karbohidrat, kalsium, fosforus, zat besi, dan vitamin A, B, dan C. Ia juga mengandungi sejenis sebatian alkoloid yang boleh memberi rangsangan membuang air besar. Tetapi biji jering juga mengandungi bahan toksid yang dikenali sebagai asid jenkolik.

Sekiranya kita memakan terlalu banyak ia boleh menyebabkan kemudaratan pada kesihatan. Ini disebabkan oleh asid jenkolik iaitu sejenis bahan toksik yang banyak terkumpul dalam badan akan membentuk hablur dalam ginjal dan akhirnya boleh menyebabkan saluran pada pundi kencing tersumbat.

Jering boleh menjadi penawar yang berkesan untuk membantu merawat pesakit diabetis kerana kandungan sebatian alkoloid mampu meneutralkan kandungan gula dalam badan.

Jering sesuai direbus serta dimakan bersama sambal belacan atau di masak jering masak lemak, sambal jering ikan bilis dan beraneka jenis lagi. Walaupon berbau agak busuk tetapi ia mempunyai rasa yang enak dan berkhasiat untuk anda.

Kerdas atau nama lain yang lebih dikenali sebagai Genuak merupakan sejenis ulam-ulaman yang mempunyai nama saintifiknya iaitu Archidendron Bubalinum. Pokok kerdas merupakan pokok besar rendang yang tumbuh meliardidalam hutan dan boleh mencapai ketinggian sehingga 25 meter. Ia tumbuh subur di kawasan tropika terutama di Asia Tenggara dan dipercayai berasal dari Malaysia dan Indonesia.

Kerdas sering dijadikan sebagai ulam pembuka selera makan namun baunya agak kuat hingga melekat pada bau nafas selepas memakan ulam ini menyebabkan sesetengah orang tidak mengemarinya. Kerdas boleh bertahan lama jika disimpan bersama kulitnya. Kerdas juga boleh dijadikan masakan seperti sambal kering dan juga masak lemak.

Disebalik baunya yang busuk seperti petai dan jering, buah kerdas ini mengandungi banyak khasiat dalam membantu menjaga kesihatan diri. Antara khasiat buah kerdas adalah mengandungi zat galian seperti protin, kabohidrat, lemak dan pelbagai zat galian seperti Fe, P dan Ca. Ia juga kaya dengan vitamin A,B dan C

Kerdas dikatakan mampu membantu membersihkan buah pinggang, melawaskan kencing serta menghindar dari penyakit kencing manis. Selain dari itu buah kerdas juga dikatakan dapat membantu meneutralkan kandungan gula dalam darah serta mampu membantu dalam mengawal darah tinggi dan juga dikatakan awet muda.


Aktiviti penggunaan telefon pintar anda sebenarnya direkodkan oleh Google

Ya, benar. Bagi pengguna telefon pintar Android, Google telah merakamkan dan menyimpan segala aktiviti anda selama ini tanpa anda sedari selama ini. Perkara ini melibatkan mereka yang mempunyai akaun Google yang dilog masuk. Jika sebelum ini terdapat sebuah artikel yang mengupas mengenai isu bagaimana Google Maps menjejaki ke mana sahaja anda pergi melalui 'history' lokasi anda, kini isu ini menjadi lebih serius.

Google bukan sahaja menyimpan rekod lokasi di mana anda pernah berada, tetapi termasuk segala aktiviti yang anda lakukan menggunakan telefon pintar anda. Ya, segalanya. Daripada anda membuat carian di Google, melayari Facebook dan Instagram, berbual di Whatsaap, hinggalah ke merakamkan suara anda jika anda menggunakan aplikasi carian suara "Ok Google". Mengerikan bukan?

Jadi, anda boleh mendengar semula rakaman suara anda dalam segala pencarian yang pernah anda lakukan melalui aplikasi "Ok Google" dengan klik pada link ini.

Segala aktiviti anda yang disimpan ke dalam pangkalan data Google hanyalah jika anda log masuk ke dalam akaun Google anda. Jika anda mahu melihat segala maklumat berkenaan aktiviti-aktiviti anda yang direkodkan dan disimpan oleh akaun Google anda, klik pada link ini. Contoh paparan adalah seperti foto di bawah.

Jika anda mahu memadamkan segala rakaman suara atau aktiviti anda yang disimpan, mudah sahaja. Klik pada simbol 3 titik di bucu kann aktiviti tersebut dan pilih padam (delete).

Jangan risau, jika anda seorang yang sangat bimbangkan privasi anda, sudah tentu terdapat cara untuk anda menghalang Google daripada sewenang-wenangnya berbuat demikian. Ikuti langkah dibawah :

3. Klik pada butang suis di sebelah kanan bagi menyahaktifkan fungsi tersebut.

4. Juga ulang langkah 3 bagi fungsi-fungsi lain seperti history lokasi, maklumat peranti, aktiviti suara dan audio dan juga history tontonan dan pencarian di youtube yang terletak di bawah.


Benarkah coklat boleh membuatkan anda gembira?

Terdapat banyak sebab mengapa coklat membuatkan orang gembira . Cuba anda fikirkan ketika anda kali terakhir menikmati sekeping coklat. Adakah ia membuat anda rasa gembira? Kemungkinan jawapan anda ialah ya dan kemungkinan juga tidak. Coklat membuatkan anda gembira kerana rasanya yang enak dan Ia membuatkan anda lupa seketika keadaan dan kesibukan hidup di sekeliling anda.

Tetapi penjelasan yang sebenarnya mengapa coklat membuat kan orang gembira adalah kerana bahan kimia yang terkandung di dalam coklat tersebut. Terdapat lebih daripada 300 bahan kimia semula jadi yang terdapat di dalam coklat, dan sebahagian daripada mereka boleh memberi kesan kepada otak manusia melalui pelepasan neurotransmitter tertentu. Neurotransmitter adalah sesuatu yang boleh diumpamakan seperti ini; mereka menghantar isyarat berulang-alik antara neuron. neurotransmitter tertentu boleh mempengaruhi emosi anda dan cara anda rasa.

Sekiranya kita makan coklat, ia akan mengeluarkan beberapa neurotransmitter yang mempunyai kesan positif kepada perasaan manusia (berperana unutk membuatkan kita gembira). Salah satu daripadanya adalah phenylethlyamine, yang menyebabkan kecerdasan dan tahap keseronokan, meningkatkan kadar nadi, dan membuat anda bahagia. Phenylethylamine kadangkala dipanggil "ubat cinta", kerana ia menimbulkan perasaan seperti seorang yang sedang dilamun cinta. Satu lagi neurotransmitter, serotonin, berperanan untuk meningkatkan keterujaan anda. Satu bahan kimia yang menyebabkan pelepasan serotonin ke dalam otak adalah tryptophan, yang terdapat dalam coklat.

Salah satu lemak di dalam coklat adalah anadamide, yang dinamakan bersempena perkataan Sanskrit yang bermaksud "kebahagiaan". Anandamide mengaktifkan reseptor yang menyebabkan pengeluaran dopamine.Dopamine menyebabkan seseorang berasa gembira.

Akhir sekali, memakan coklat akan merembeskan hormon endorfin ke dalam otak. Endorfin merupakan hormone untuk mengurangkan stress dan juga rasa sakit.

Semua sebab-sebab dan bahan kimia yang terkandung di dalam coklat ini bergabung untuk membuatkan anda berasa gembira!


Kenali 5 kategori pengguna troli di pasar raya

Rakyat Malaysia yang harmoni dan berbilang kaum selalunya amat berbangga bila berbicara tentang "budi bahasa budaya kita." Malah, Rukun Negara kelima pun berbunyi "Kesopanan dan kesusilaan." Kita kononnya begitu menyanjung adat resam dan tatatertib, tapi bila diperhatikan dengan lebih teliti, adakah benar kita ini seperti apa yang kita perkatakan?

Pernahkah anda mencari ruang letak kereta di mana-mana pasar raya dan kecewa apabila mendapati ada troli di tengah-tengah petak parking tersebut?

Ataupun anda baru selesai membeli-belah dan menuju ke kenderaan. Kemudian anda mendapati ada troli 'sesat' yang ditinggalkan betul-betul di hadapan/belakang kereta anda?

Kadang-kadang daripada satu sahaja troli 'sesat', ada pula orang lain yang menambahnya menjadi lebih panjang.

Persoalan yang lebih penting adalah - apabila anda masuk ke pasar raya dan mendapati tidak ada satu troli pun di bahagian pintu masuk, adakah timbul rasa ingin marah dalam sanubari anda?

Kebanyakan pasar raya sudahpun menyediakan ruang untuk meninggalkan troli di sekitar kawasan tempat letak kereta. Anda hanya perlu meninggalkannya di situ sebelum atendan troli datang mengambilnya untuk dibawa masuk semula ke dalam bangunan.

Kalau pasar raya yang menggunakan 'sewaan' menggunakan slot wang syiling 20 sen atau 50 sen, nampaklah sedikit keberkesanannya kerana pelanggan perlu memulangkan troli sebelum mengambil semula syilingnya. Bagi pasar raya lain, troli kebiasaannya ditinggalkan begitu sahaja.

Jika ditanya, macam-macam alasan yang diberikan. Mungkin ada yang kata kawasan meninggalkan troli itu terlalu jauh dari kereta dan nak cepat balik rumah. Ada yang kata mereka tak boleh meninggalkan anak dalam kereta. Cuaca buruk. Susah nak pulangkan kerana hilang upaya. Ada yang kata saja-saja nak tinggal supaya pelanggan yang datang boleh ambil terus. Paling teruk sekali mungkin alasan saja-saja tinggal supaya pekerja pasar raya tak makan gaji buta.

Menurut Scientific American, ada 5 jenis tabiat orang yang menggunakan troli:

1. Pemulang. Individu jenis ini akan sentiasa memulangkan troli ke kawasan sepatutnya, tidak kira sama ada ia jauh ataupun tidak. Mereka merasakan ia sudah menjadi tanggungjawab dan kebiasaannya berasa kasihan dengan pekerja yang perlu mengutip troli bersepah.

2. Penyepah. Individu jenis selfish ini memang tak akan sesekali memulangkan troli. Mereka amat gemar membiarkan troli bersepah-sepah, menghalang laluan atau menyekat kereta lain. Mereka juga percaya pekerja pasar raya telah dibayar untuk mengutip troli yang ditinggalkan.

3. Pemulang ikut mudah. Individu jenis ini akan menganalisa situasi terlebih dahulu. Kalau kawasan meninggalkan troli itu dekat, barulah dia pulangkan.

4. Pemulang ikut tekanan. Individu ini kebiasaannya takut dengan persepsi orang. Sebagai contoh, tuan punya kereta sebelah ada berhampiran ataupun kehadiran pekerja pasar raya di sekelilingnya. Lebih cuak kalau ada orang tengah buat penggambaran atau sesi fotografi di situ. Bila wujud tekanan-tekanan seperti ini, barulah dia pulangkan troli.

5. Pemulang dengan anak kecil. Selalunya ibu-ibulah jatuh dalam kategori ini. Mereka akan berseronok main racing troli bersama anak sambil menuju ke petak troli. Kemudian mereka akan menyuruh anak untuk menolak troli yang telah digunakan ke dalam susunan troli lain.

Pada tahun 2008, satu kajian yang telah diterbitkan dalam Jurnal Science dijalankan di sebuah tempat letak kereta bertingkat yang berada bersebelahan dengan sebuah pasar raya dan sebuah gimnasium.

Dalam satu senario, empat buah troli dibiarkan berselerak di kawasan parking itu. Dan dalam senario yang lain, tiada troli yang dibiarkan berselerak. Satu papan tanda jelas yang tertera "Sila pulangkan troli beli-belah" dilekatkan di pintu masuk tempat letak kereta.

Penyelidik kemudian menyelitkan sehelai risalah di cermin-cermin kereta yang berada dalam garaj tersebut. Mereka mendapati dalam senario di mana terdapat troli yang berselerak, subjek-subjek lebih cenderung untuk membuang risalah tersebut merata-rata (58%) berbanding senario dengan ketiadaan troli bersepah (30%).

Kajian ini jelas menunjukkan satu sikap buruk akan menyebabkan terjadinya sikap buruk yang lain dalam masyarakat secara kolektif. Daripada membiarkan troli bersepah, orang lain akan turut membuang sampah. Ia juga mungkin boleh menjadi salah satu punca orang meletakkan kenderaan di petak 'reserved', petak OKU ataupun parking secara berbahaya.

Manusia mempunyai satu tabiat yang suka meniru apabila satu norma tidak dipatuhi. Inilah epidemik susunan sosial yang perlu kita perbetulkan semula kerana sekecil-kecil tabiat buruk boleh memberikan kesan yang lebih besar menular dalam masyarakat.

Jadi, jangan pandang ringan perkara ini. Apabila anda mula meninggalkan troli merata-rata, orang lain juga akan mengikut perbuatan anda. Dari situ, lebih banyak lagi tabiat buruk sosial yang boleh berlaku.


Tahukah Anda Maksud Sebenar Perkataan ‘Selotep’?

Semua orang tahu apakah itu selotep. Ianya digunakan di mana-mana saja terutamanya untuk membungkus barang di dalam kotak. Namun begitu, mungkin ramai tidak tahu yang perkataan selotep ini apa maksudnya.

Selotep sebenarnya berasal dari perkataan cellophane tape. Mungkin kerana sebutannya yang agak panjang, ianya disingkatkan kepada cello-tape, yang lama-kelamaan ditukarkan kepada sebutan bahasa pasar yang kita biasa dengar iaitu selotep.

Cellophane tape yang kita kenal pada hari ini telah wujud di pasaran bermula dari tahun 1930. Ianya dicipta oleh seorang lelaki bernama Richard Drew dari Minnesota. Beliau berkerja di sebuah syarikat yang pada peringkat awalnya menghasilkan kertas pasir iaitu Minnesota Mining and Manufacturing, yang kemudiannya berkembang maju dan sangat dikenali pada hari ini dengan nama 3M.

Cellophane berasal dari dua perkataan iaitu ‘cellulose’ yang merupakan bahan utama dalam pembuatannya dan ‘diaphane’ yang membawa maksud lutsinar. Gabungan dua perkataan cellulose-diaphane ini disingkatkan menjadi cellophane.

Di Amerika Syarikat, bahan cellophane ini dihasilkan oleh sebuah syarikat yang tidak kurang hebatnya iaitu DuPont. Richard Drew telah mendapatkan bahan ini untuk menghasilkan satu produk untuk menyelesaikan masalah insulasi haba salah satu pelanggannya. Setelah menghasilkan keluaran yang pertama dan dihantarkan kepada pelanggannya, didapati bahawa produk yang dihasilkan beliau tidak menyelesaikan masalah insulasi haba mereka, namun ianya lebih sesuai digunakan untuk tujuan membantu pembungkusan bahan lain.

Richard Drew terus memperbaiki setiap aspek cellophane-tape ciptaannya dan pada 8 September 1930, 3M Scotch Cellophane Tape mula berada di pasaran.

Di Amerika Syarikat dan Kanada, selotep lebih dikenali dengan nama 'Scotch tape' kerana inilah jenama pertama yang dijual di sana. Di United Kingdom pula, ianya dikenali dengan nama 'Sellotape' kerana inilah jenama pertama yang dijual di sana. Di Australia pula, ia dikenali dengan nama sticky tape.

Pengunaan perkataan selotep di negara kita mungkin sekali hasil dari adaptasi dari jenama dari UK iaitu Sellotape. Semua jenama lain yang datang kemudiannya juga dipanggil dengan nama Sellotape.

Nah..sekarang anda sudah tahu dari mana datangnya perkataan selotep ini. Jangan lupa SHARE untuk iluminasikan kawan-kawan anda yang lain.


6 Topik Hangat Yang Kerap Dibincangkan Pada Bulan Ramadhan

Bulan Ramadhan dah dekat, tinggal lagi kurang 2 minggu saja lagi, puasa tu dah habis ganti ke belum? Jangan buat-buat lupa pula. Sememangnya kedatangan penghulu segala bulan ini dinanti-nantikan dengan penuh keghairahan oleh seluruh umat Islam di serata dunia. Tak kira lah apa bangsa sekalipun, umat Islam akan berasa sangat gembira menyambut kedatangan Syahrul Quran, iaitu bulan yang di dalamnya diturunkan permulaan Al Quran.

Di Malaysia yang terkenal dengan masyarakat yang berbilang kaum, apabila tibanya Ramadhan, anda akan dapat melihat perbezaan yang amat ketara pada keadaan sekeliling. Salah satu daripadanya adalah budaya jual-menjual di petang hari di bazaar-bazaar yang dikunjungi oleh semua kaum termasuklah Cina, India dan lain-lain. Ia bukan sahaja dapat menambahkan pendapatan, malah dapat merapatkan hubungan silaturahim sesama bangsa. Malah, ada juga bangsa-bangsa lain yang turut sama berpuasa bagi memeriahkan lagi sambutan ini.

Namun, bagi umat Islam terutamanya bangsa Melayu, sambutan bulan Ramadhan bukan sahaja dihayati dengan hanya berpuasa dan beribadat, malah telah tercipta sesuatu yang lebih daripada itu, seolah-olah menjadi budaya dalam masyarakat Melayu yang sering dilakukan setiap kali datangnya bulan ini. Sama ada ia perkara baik atau buruk, ia tetap telah menjadi sebahagian daripada budaya kita.

Iluminasi.com ingin berkongsi dengan anda perkara-perkara sering dilakukan dan dibincangkan oleh ketika bulan Ramadhan, yang diinspirasikan oleh video yang dihasilkan oleh saudara Matluthfi.

Antara topik yang menjadi perbualan hangat ialah tarikh puasa. Jika menurut kalendar, tarikh mulanya puasa yang ditetapkan tidaklah 100% tepat dan hanya anggaran. Ianya kerana tarikh sebenar ditentukan dengan merukyah atau melihat anak bulan pada petang 29 hb Hijriah bagi menentukan keesokan harinya 30 atau 1 haribulan. Sekiranya anak bulan kelihatan di ufuk selepas matahari terbenam, maka keesokan harinya dikira awal bulan baru, tetapi jika tidak kelihatan maka bulan tersebut digenapkan menjadi 30 haribulan.

Biasanya perkara ini telah dibincangkan terlebih dahulu sebelum datangnya bulan Ramadhan. Kebanyakan antara kita menentukan di mana tempatnya untuk menunaikan solat tarawih berdasarkan beberapa faktor. Antaranya jarak dari rumah, keselesaan sesebuah masjid, malah cara bacaan Imam yang mengedalikan solat tarawikh. Ada yang menyukai bacaan yang sedap dan bertaranum dan ada pula yang lebih memilih bacaan yang cepat supaya cepat habis. Di mana sahaja anda solat tarawih itu tidak menjadi masalah asalkan ia terlaksana.

Pastinya ini pernah terjadi kepada anda. Sama ada mahu solat 8 atau 20 rakaat. Rakan anda mahu solat 8 tapi anda mahu solat 20. Terdapat khilaf mengenai rakaat solat tarawih mengikut sunnah Rasulullah, sama ada 8 rakaat atau 20 rakaat namun persoalan ini telah dijawab oleh para ulama. Rasulullah S.A.W tidak pernah menetapkan bilangan tertentu. Sebenarnya, ulama telah pun membincangkan permasalahan ini sejak dari dulu lagi. Imam Al-Sayuti mengatakan, "Berdasarkan kepada hadis-hadis sama ada yang sahih, hasan dan juga yang daif serta terghib (galakan), tidak ada pun yang menetapkan bilangan khusus.

Terpulang kepada kehendak masing-masing. Jika anda mahu lakukan 8 rakaat, atau 20 rakaat, dipersilakan. Ada yang melakukan 8 rakaat kerana mempunyai urusan yang tidak dapat dielakkan, dan ramai orang-orang tua melakukan 20 rakaat. Yang penting anda melaksanakan sunat muakkad ini.

Diriwayatkan dari sahabat Abu Huroiroh Rodhiyallahu ‘anhu, “Sungguh bau mulut orang yang berpuasa lebih wangi di sisi Allah pada hari kiamat dari pada wangi kasturi”. Namun, ramai yang tersalah anggap bahawa ia adalah makruh untuk memberus gigi ketika sedang puasa di bulan Ramadhan.

Berdasakan hadis tersebut, ulama Syafi'i, Maliki dan Hanafi mengatakan ber-siwak, termasuk juga memberus gigi, kerana kedua-duanya mempunyai tujuan yang sama iaitu membersihkan mulut, hukumnya makruh setelah waktu masuk waktu dhuhur hingga maghrib. Melakukannya pada waktu pagi hingga siang tetap disunnahkan. Alasannya, kerana umumnya seorang yang puasa, aroma mulutnya yang kurang sedap muncul setelah waktu siang

Jadi, jangan menjadikan alasan tidak memberus gigi kerana disisi Allah menjadi lebih wangi daripada kasturi, yang akan menyebabkan orang bukan Islam salah faham dengan kita. Sesungguhnya Islam itu agama yang bersih dan suci.

Bukan sahaja di bulan puasa, malah ia seakan-akan sudah menjadi tabiat manusia di seluruh dunia untuk mempamerkan apa sahaja yang mereka lakukan. Disebabkan zaman kini berteknologi maju dan canggih, media-media sosial seperti Facebook dan Instagram digunakan untuk menjadi medan berkongsi segala apa sahaja yang terdetik di hati, termasuklah amal ibadah yang dilakukan.

Rasulullah S.A.W bersabda, “Sesungguhnya Allah mencintai hamba yang bertakwa, hamba yang hatinya selalu merasa cukup dan yang suka mengasingkan diri.” Mengasingkan diri di sini bererti amalannya pun sering tidak ditunjukkan kepada orang lain.

Jika sebelum ini kita selalu menunjuk-nunjuk amalan kita kepada dunia, marilah sama-sama kita menggunakan Ramadhan kali ini untuk membuat perubahan pada diri kita.

Ini antara satu kesalahan terbesar yang dilakukan oleh umat Islam di Malaysia. Salah satu tujuan sebenar kita berpuasa adalah untuk menahan nafsu lapar dan dahaga supaya kita dapat merasakan apa yang dirasa oleh saudara kita yang berlapar, bukan untuk sebulan, tapi entah sampai bila. Kita patut makan lebih kurang namun apa yang terjadi adalah sebaliknya. Jika makanan yang dibeli di bazaar dikawal oleh hawa nafsu, maka tiada hikmah disebalik Ramadhan yang kita pelajari.

Menurut syarikat yang menyelia sisa pepejal iaitu SWCorp, makanan yang masih elok dan boleh dimakan telah dibuang oleh kita adalah sebanyak 270,000 sepanjang sebulan Ramadhan. Menurut SWCorp lagi, jika lambakan makanan ini disusun, ia bersamaan dengan ketinggian 30 buah menara KLCC. Makanan yang terbazir itu boleh menampung 180 juta orang, 6 kali ganda populasi rakyat Malaysia.

Jadi, bagi kita yang bukan tahun pertama menyambut Ramadhan, amat patutlah kita memikirkan mengenai perkara ini dan mula berubah jika kita masih melakukannya. Sama-sama kita menyelami maksud sebenar bulan mulia ini dan sematkan pada hati kita rasa ingin berubah ke arah kebaikan. Sama-sama kita berpesan ke arah kebaikan dan diberkati. InsyaAllah dipermudahkan.


Dikalangan kita ni, sebenarnya sudah ada ahli Syurga

Usai kuliah Subuh pagi tadi di Masjid Taman Kosas, Ampang. Sementara menikmati sarapan pagi (moga Allah berkati individu yang infaq), terlihat kelibat seorang lelaki berjubah lusuh mundar mandir sambil di tangannya memegang sepinggan nasi kerabu yang membukit tinggi.

"Dia cari tempat duduk tu ustaz. Ada orang dia tak 'ngam'... tu yang dia ke sana ke mari tu."

"Dia ada kekurangan (mental). Orang kata dia tak betul. Tapi dia tak pernah tinggal solat jemaah."

"Masya Allah. Siapa yang tak betul ni? Siapa yang bermasalah mental sebenarnya? Orang yang dianggap sihat akal dan mental pun tak datang solat jemaah..."

Saya dapat maklumat. Beliau memeluk Islam sejak 5 tahun yang lalu. Semenjak itu, dia menjadi 'penghuni' setia masjid ini.

Apa bikinnya? Dari rakaman cctv, jam 2 atau 3 pagi, kelihatan kelibatnya menyapu sampah dan membersihkan masjid.

Setiap kali ada jamuan dan seumpamanya, dia akan membasuh pinggan dan cuci bekas makanan kemudiannya mengemas.

Dia tidak pernah mengutuk sesiapa. Tiada umpatan di bibirnya. Hanya sapaan jemaah dan ucapan salam yang meniti di lidah.

Kata seorang penggiat dan aktivis masjid "Dia ni kalau diajar satu sunnah atau amalan, dia akan betul-betul pegang dan buat dengan istiqamah walaupun sedikit."

"Kalau nak masuk masjid tu, kaki kanan dah sedia sambil baca doa kuat-kuat. Masa nak keluar, kaki kiri pun sedia dan selagi tak doa dia tak keluar."

Kisah lelaki ini diketahui ramai. Kata A.F Tuan Guru Dato' Ismail Kamus hafizahullah :

Orang kata dia tak betul. Siapa sebenarnya yang tak betul?


7 punca anda mempunyai tahap EQ yang rendah

Ramai orang kebiasaannya lebih fokus kepada IQ (kecerdasan otak) namun agak jarang kita dengar tentang EQ (kecerdasan emosi). Mungkinkah masyarakat kita lebih berorientasikan kecemerlangan akademik disebabkan itu kita kurang menekankan perihal emosi dan sahsiah diri?

Adakah kita sememangnya menganggap kejayaan seseorang hanya bergantung kepada kepintaran? Tapi, tahukah anda bahawa 90% orang yang berjaya di dunia kebanyakannya memiliki EQ yang tinggi dan tidak bergantung kepada IQ semata-mata?

Menurut Psychology Today, Emotional Intelligence (EQ) ditakrifkan sebagai kebolehan mengenal pasti dan menguruskan emosi diri sendiri serta orang lain. Ia melibatkan tiga kemahiran utama seperti berikut:

Banyak kajian mendapati mereka dengan EQ yang tinggi mempunyai kehidupan yang lebih gembira berbanding orang lain. Tak kisahlah sama ada dalam bidang sosial ataupun profesional, mereka akan sentiasa bahagia. Orang ber-EQ tinggi juga kurang mengalami masalah kesihatan mental termasuklah kemurungan dan kebimbangan.

Selain itu, orang dengan EQ tinggi juga bahagia dalam kehidupan berpasangan dan berjaya dalam kerjaya di pejabat kerana kemampuan mereka yang melebihi jangkauan. Pendek kata, mereka ini manusia yang berjaya dalam segala aspek.

Walaupun EQ akan meningkat secara semula jadi mengikut usia seseorang, tetapi anda sebenarnya masih boleh meningkatkan tahap kecerdasan emosi anda. Mudah saja. Amalkan 7 perkara berikut:

Ada sesetengah orang sememangnya sudah sebati dengan pernyataan pesimistik dalam diri seperti "Saya ni loser," "Saya sepatutnya buat lebih baik," atau "Saya ni tak cantik macam awak."

Walau bagaimanapun, bagi orang yang tinggi EQ pula, mereka berkeupayaan untuk mengawal buah fikiran yang sinis dan bergantung kepada fakta sahaja sebelum membuat sebarang kesimpulan. Bagi mereka, fikiran negatif ini hanyalah 'fikiran' dan pendirian mereka tidak boleh dimanipulasi dengan mudah. Mereka mampu mengimbangi setiap perasaan yang lahir dengan realiti dan logik.

Orang dengan EQ tinggi tidak menggunakan faktor seperti kekayaan, kekuasaan, status dan populariti sebagai pendorong untuk berjaya. Mereka hanya berpegang kepada keinginan dan matlamat peribadi sahaja. Selain itu, orang dengan emosi yang cerdas tidak takut untuk keluar dari zon selesa sekiranya ingin mencapai sesuatu.

Salah satu ciri orang ber-EQ tinggi ialah memiliki daya empati. Walaupun empati bermakna keupayaan menyelami perasaan dan emosi orang lain, anda perlu faham bahawa terdapat perbezaan ketara antara menunjukkan empati kepada orang tersayang dan membiarkan emosi marah/sedih orang lain mempengaruhi diri sendiri.

Anda boleh lihat kini dalam media sosial selebriti-selebriti terkenal di mana para pengikut dan netizen bergaduh sesama sendiri walaupun perkara yang berlaku itu tidak ada kena-mengena langsung dalam hidup mereka. Ini membuktikan mereka mempunyai EQ yang amat rendah kerana membiarkan emosi orang lain mempengaruhi cara mereka berfikir.

Apabila seseorang mengeluh, ia membawa dua makna iaitu - pertama, dia merupakan seorang mangsa dan yang kedua, tiada jalan penyelesaian bagi masalah tersebut.

Orang dengan EQ tinggi tidak akan pernah merasa seperti dijadikan mangsa, apatah lagi merasakan seperti tidak ada jalan penyelesaian bagi sesuatu masalah. Mereka tidak akan menyalahkan orang lain, sebaliknya mereka akan berfikir secara membina untuk menangani keadaan.

Mereka sedar bahawa rungutan mereka boleh mempengaruhi tindak balas orang di sekeliling. Jadi, mereka akan mencari cara lain untuk melepaskan emosi seperti bersolat, membuat yoga atau beriadah.

#4 Tak cakap "ya" setiap kali pada semua orang mahupun diri sendiri

Selain empati, individu dengan jati diri emosi yang kuat mempunyai kawalan diri dan tahap keyakinan yang tinggi.

Contoh situasi adalah seperti ketika Fitri keluar minum kopi bersama rakan-rakan. Malam sudah larut dan Fitri ingin beransur pulang. Namun, rakan-rakan memujuk supaya Fitri melepak dengan lebih lama. Ada yang menawarkan diri untuk belanja Fitri makan. Walaupun tawaran makanan percuma itu bunyinya sangat menarik, Fitri masih tetap dengan pendiriannya untuk pulang kerana dia perlu bangun awal keesokan paginya.

Fitri tidak kisah dikutuk rakan-rakan kerana dia mempunyai EQ tinggi dan berasa sangat muktamad dengan keputusan yang dibuat. Dia tidak akan sesekali berkata "Hmm, mungkin boleh lepak setengah jam lagi kot," ataupun "Mungkin boleh bangun lewat sikit kot."

#5 Tidak bergantung pada orang lain untuk berasa gembira dan yakin

Orang yang cerdas emosi kebiasaannya mampu diri dalam semua aspek kehidupan, termasuklah kepuasan diri dan ketenangan jiwa. Mereka tidak bergantung dengan orang lain untuk memberikan mereka kebahagiaan kerana ia hanya meningkatkan risiko untuk berasa kecewa.

Mereka mengawal emosi dan perasaan sendiri dengan mencari hobi yang digemari, berusaha mencapai kejayaan untuk memuaskan hati sendiri dan menyelami perasaan sendiri untuk mencari kasih sayang serta penerimaan.

Individu yang gemar memikirkan kisah silam dan masih tak boleh move on lebih cenderung untuk mengalami masalah gangguan emosi akibat berasa menyesal dan masih berpegang kepada nostalgia.

Ini berlawanan dengan individu ber-EQ tinggi yang hanya mengingati kisah silam sebagai satu penghormatan.

Ya, sudah semestinya mereka masih ingat orang yang pernah disayangi, kesalahan yang pernah dilakukan dan peluang yang mereka lepaskan. Namun, mereka hanya mengambil pengajaran daripada semua yang berlaku dan meneruskan kehidupan dalam masa kini sambil merancang masa hadapan.

Sebagaimana individu yang cerdas emosi sedaya-upaya menjauhi drama, begitu jugalah mereka akan jauhi gosip. Mereka sedar bahawa gosip amat berbahaya, tidak mendatangkan apa-apa manfaat dan boleh merosakkan.

Orang dengan EQ yang tinggi lebih gemarkan perbualan yang deep dan bermakna. Mereka tidak akan sesekali menyentuh perkara-perkara remeh yang boleh mencetekkan minda. Bagi mereka, perbuatan ini hanya membuang masa dan tenaga.

Jadi, adakah masyarakat kita ini rata-rata hanya berbangga kerana mempunyai IQ yang tinggi tapi tidak sedar bahawa tahap EQ masing-masing adalah sangat mengecewakan? Tepuk dada, tanya diri masing-masing.

Tiada guna IQ setinggi gunung kalau emosi diri sendiri pun tak pandai nak kawal. Marilah kita bersama-sama berubah menjadi individu yang lebih cerdik.


WannaCry - Jangkitan dan serangan ransomware terbesar dalam sejarah

Bagi anda yang tidak mengikuti perkembangan aplikasi komputer yang jahat ini atau lebih dikenali sebagai WannaCry ransomware, anda pasti tidak tahu kesannya kepada dunia dan masyarakat. Jadi untuk memberi penerangan ringkas kepada semua, Iluminasi.com kongsikan apakah kesan-kesan yang berlaku selepas penyebaran ransomware terbesar dalam sejarah ini.

Hal ini telah menyebabkan kelewatan rawatan ke atas beribu-ribu pesakit di Hospital Britain. Termasuklah kepada pesakit-pesakit kronik yang menghidap penyakit seperti kanser. Namun keadaan dapat dikawal hampir selepas 12 jam sistem hospital itu dijangkiti WannaCry ransomware

Sistem keretapi di Germany juga dijangkiti virus ini. Namun tidak menyebabkan gangguan pada servis pengangkutan itu sendiri. Cuma dikhabarkan oleh Deutsche Bahn bahawa mereka terpaksa menambah banyak staff untuk mengkerahkan lebih banyak pekerja untuk membantu penumpang yang menjalani aktiviti harian.

Jangkitan ini menyebabkan beberapa file pertahanan seperti file-file berkaitan department polis Russia disulitkan oleh aplikasi WannaCry Ransomware ini. Namun semua file berjaya diselamatkan (restore) kerana memiliki sistem backup yang baik.

Dikhabarkan bahawa Kilang Renault terpaksa dihentikan hampir seharian bagi menghentikan aplikasi ransomware ini mengjangkiti lebih banyak perkakasan yang lain. Namun kini kilang sudah beroperasi seperti biasa. Jumlah kerugian tidak dapat dikenalpasti.

Syarikat oil and gas Brazil iaitu Petrobraz dan Kementerian luar negara Brazil telah menghentikan sistem rangkaian mereka bagi mengelakkan kesan yang lebih buruk sedia ada. Selain itu, banyak komputer pada Badan Mahkamah Brazil juga banyak dijangkiti virus ini.

Menurut businessinsider, Syarikat telefonica (Spain) terjejas teruk sehingga menyebabkan 85% komputer pekerja dijangkiti WannaCry Ransomware. Syarikat induk "Spain Telecom" juga telah mengarahkan semua pekerja untuk menutup komputer serta rangkaian untuk tempoh seharian bagi mengelakkan lebih banyak komputer dijangkiti virus ini. Servis dan operasi tidak dijalankan seharian.

FedEx memaklumkan kepada BBC mereka terpaksa menunda servis penghantaran kerana terkesan dengan virus ini. Selain itu, ada juga sesetengah lapangan terbang di dunia turut dijangkiti terutamanya Germany.

Hal ini banyak dilaporkan di UK, China dan Russia. Pelajar tidak dapat belajar selepas komputer makmal di Universiti dijangkiti virus Wannacry ini. Namun masih belum dimaklumkan sama ada kini Universiti sudah beroperasi seperti biasa ataupun tidak.

Ramai juga netizen yang mengutuk syarikat-syarikat besar dan institusi kerajaan yang dijangkiti virus ini kerana dikatakan terlalu kedekut wang untuk menaik taraf komputer mereka kepada sistem pengoperasian (OS) yang terbaru. Impak ini menunjukkan bahawa virus ini juga mampu mewujudkan sentimen kepada masyarakat dunia.

Selain kesan-kesan yang dinyatakan, banyak juga kesan yang tidak begitu serius. Contohnya seperti di Germany, sistem mesin basuh layan diri pun dijangkiti virus ini. Kah kah kah. Pasti rakyat Germany akan merasa gelisah gundah gulana kerana tidak dapat membasuh baju pada ketika ini. Marilah sama-sama berdoa agar krisis ini berjaya ditangani secepat mungkin.


Kehidupan bernegara seseorang Muslim

"Aqalliyyah" (minoriti) bermaksud tidak turut serta dalam bermasyarakat atau kehidupan bernegara.

Jadi yang sebetulnya kita tidak boleh menamai non-muslim sebagai minoriti kerana mereka mempunyai hak & kewajipan yang sama seperti kita dalam bernegara dan bermayarakat. Hal hidup bernegara ada dalam bab "fiqh muwathanah" (fiqh kewarganegaraan).

Orang muslim ada di serata dunia dan menjalani hidup yang berlainan berdasarkan negara itu :

Tak kiralah dalam bentuk negara yang bagaimanapun, umat Islam yang menjadi warganegara dalam negara itu perlu mempunyai jiwa nasionalisme dan kecintaan pada negaranya pada masa sama berkerjasama dengan lapisan masyarakat yang lain.

Kita tidak ada bab "fiqh aqalliyah" kerana ianya bererti menyepikan diri dari masyarakat. Yang ada cuma "fiqh muwathanah".

Kita ingin umat Islam melakukan "indimaaj" (bergabung) atau dalam bahasa yang mudah difahami "integrasi" dengan masyarakat lain tidak kira di mana mereka hidup, saling berkasih sayang antara satu sama lain tanpa meninggalkan nilai-nilai agama Islam yang diyakininya.

Contohilah Rasulullah yang dimusuhi kerana agama yang Baginda bawa. Namun Bagina tetap hidup bermasyarakat. Hinggakan kaum musyrik yang sangat benci dengan agama Islam pun tetap memandang Baginda sebagai al-Amiin (yang boleh dipercayai), justeru Baginda menjadi tempat menyimpan barangan berharga kaum musyrik itu sendiri.

Bukan juga "dzawabaan" yang larut seperti larutnya garam dalam air. Beria-ria hidup bermasyarakat dan bersatu padu pada masa sama meninggalkan nilai-nilai syar'iah agama.

Yang dinamakan Syar'iah itu bermaksud suatu hal yang dibenarkan dan tidak bertentangan dengan undang-undang Allah SWT dan juga undang-undang negara. Undang-undang negara itu juga diwujudkan hasil dari apa yang diilhamkan oleh Allah pada pihak tertentu dalam sesebuah negara demi kebaikan, kebajikan dan keberlangsungan kehidupan bernegara.

Diambil dari pelajaran Syeikh Ali Jum'ah Hafizahullah, selepas solat jumaat, 5 Mei 2017 tentang kehidupan bernegara seorang muslim. Pautan Asal